title: Kontramarssi

text: Kontramarssissa musketilla tai hakapyssyllä aseistetut sotilaat ovat muodossa, joka on 6-12 riviä syvä. Vierekkäisten sotilaiden välissä on runsas tyhjä tila, jota pitkin he mahtuvat liikkumaan edestä taakse. Rivi kerrallaan sotilaat astuvat eteenpäin ja laukaisevat aseensa. Tämän jälkeen juuri aseensa tyhjentänyt rivi siirtyy jonojen välissä olevaa tyhjää tilaa taaksepäin aina muodon viimeisiksi, jossa he aloittavat pitkän liikesarjan, jolla jokainen lataa aseensa uudestaan. Vastaavasti muodossa nyt ensimmäisenä oleva rivi toistaa saman: siirtyminen eteenpäin, laukaus, muodon viimeiseksi; ja sitten kolmas rivi, jne kunnes alun perin ensimmäisenä ollut rivi on taas vuorossa, nyt aseet uudelleen ladattuina, ja koko sarja alkaa alusta.


title: Kontramarssi

text: Kontramarssia käyttäen on mahdollista, että jatkuvasti tulittava muoto liikkuu hiljalleen eteenpäin, perääntyy tai pysyy paikallaan taistelukentällä.


title: Kontramarssi

text: Kontramarssin käyttö taistelukentillä väheni musketin lataamisen nopeutuessa ja linjataktiikan ohentaessa taistelumuotoja 1600-luvun loppupuolella.


title: Kranaos

text: Kranaos () oli kreikkalaisessa mytologiassa Ateenan kolmas kuningas. Hän syntyi autoktoonisesti maasta, ja hänen hallituskaudellaan tapahtui Deukalionin vedenpaisumus.


title: Kranaos

text: Hänen edeltäjänsä, Kekrops'in, ainoa poika oli kuollut jo isänsä elinaikana, jolloin hallitsijan kuoltua seuraajaksi nousi Kranaos, joka oli Ateenan vaikutusvaltaisin mies. Hänen puolisonsa oli Pedias, spartalaisen Myneksen tytär. He saivat kolme tytärtä: Kranai, Menaikhme ja Atthis. Siihen saakka maata oli kutsuttu "Aktaiaksi", mutta Atthiksen kuoltua hänen isänsä nimesi maan hänen kunniakseen Attikaksi.


title: Kranaos

text: Kranaoksen karkotti Attikasta hänen oma vävypoikansa Amfiktyon. Hän pakeni Lamptraihin, jossa Pausanias vielä näki hänen hautansa.


title: Toni Huttunen

text: Toni Huttunen (s. 12. tammikuuta 1973 Kuusankoski) on entinen suomalainen jalkapalloilija. Hän oli pelipaikaltaan oikea laitapuolustaja. Huttunen edusti Suomen korkeimmalla sarjatasolla koko uransa Myllykosken Palloa.


title: Toni Huttunen

text: Huttunen kuuluu Sami Hyypiän ja Mika Hernesniemen ohella Voikkaan Pallo-Peikkojen menestyksekkääseen vuoden 1973 ikäluokkaan. Liigadebyyttinsä hän teki Myllykosken Pallon riveissä 13. heinäkuuta 1992 ottelussa Mikkelin Palloilijoita vastaan ja ensimmäisen liigamaalinsa 23. elokuuta 1992 FC Oulua vastaan. Hän onnistui maalinteossa 13 peräkkäisellä kaudella kunnes putki katkesi kaudella 2005. Kaudella 1996–1997 Huttunen vieraili lainasopimuksella Skotlannin 1. divisioonan Falkirkissä. Saman kauden aikana joukkueessa pelasi myös suomalainen Petteri Kaijasilta.


title: Toni Huttunen

text: Huttunen voitti MyPassa Suomen cupin vuosina 1992, 1995 ja 2004. Kaudella 2005 hän saavutti joukkueineen Suomen-mestaruuden, jonka lisäksi hänellä on viisi SM-hopeaa ja kolme SM-pronssia. Kausi 2009 oli Huttusen 18-kautisen liigauran viimeinen. Hän on 441 ottelullaan eniten Veikkausliiga-otteluita pelannut ja pisimpään samaa seuraa edustanut pelaaja.


title: Toni Huttunen

text: Suomen maajoukkuetta Huttunen on edustanut 11 kertaa. Debyyttinsä hän teki 21-vuotiaana 0–7-vierasvoitossa Viroa vastaan 26. lokakuuta 1994.


title: Snowflake

text: Snowflake tarkoittaa seuraavia asioita:


title: SAS Snowflake

text: Snowflake oli Scandinavian Airlines Systemin halpalentoyhtiö (vrt. Ryanair tai easyJet). Snowflaken reittiverkkoon kuuluivat kohteet Skandinaviassa ja eteläisessä Euroopassa, joihin lennettiin Tanskasta ja Ruotsista. Lennoilla oli mahdollisuus nauttia lisämaksullisista aterioista ja juomista. Yhtiö lopetti toimintansa 21.10.2004.


title: Focus (yhtye)

text: Focus on Amsterdamissa, Alankomaissa, perustettu progressiivista rockia soittava yhtye, joka toimi vuosina 1969–1978 ja on jälleen toiminut vuodesta 2001. Yhtye tuli tunnetuksi erikoisesta kappaleestaan "Hocus Pocus", jossa on niin jodlausta, huilua, harmonikkaa kuin kitarasoolojakin. Yhtyeen ainoana vakituisena jäsenenä on pysynyt laulaja-huilisti-kosketinsoittaja Thijs van Leer. Toinen yhtyeen pitkäaikainen vaikuttaja on ollut kitaristi Jan Akkerman. Tällä peruskaksikolla yhtye toimi yhtäjaksoisesti vuoteen 1976, jolloin Akkerman lähti yhtyeestä. Vuonna 1978 yhtye hajosi. Seuraavilla vuosikymmenillä Van Leer ja Akkerman esiintyivät joitakin kertoja yhdessä, joskus jopa Focus-yhtyeen nimellä.


title: Focus (yhtye)

text: Yhtyeen lukuisista miehistön vaihdoksista huolimatta peruskokoonpanona voidaan pitää vuosien 1971–1974 miehistöä, johon van Leerin ja Akkermanin lisäksi kuuluivat rumpali Pierre van den Linden ja basisti Bert Ruiter. Van den Lindenin ollessa mukana ilmestyivät yhtyeen arvostetut studioalbumit "Moving Waves" (tunnettu kappaleesta "Hocus Pocus") ja "Focus 3" (tunnettu kappaleesta "Sylvia"), sekä konserttitaltiointi "At the Rainbow", Ruiter taas oli mukana vuoden 1973 "Focus 3:sta" vuoden 1978 "Focus Con Proby" -albumiin saakka.


title: Focus (yhtye)

text:
Virallisten levytysten lisäksi yhtyeen levy-yhtiö, Sire Records, on julkaissut vuonna 1977 "Ship of Memories" -nimisen albumin, joka sisältää viimeistelemätöntä musiikkia Focus-yhtyeen harjoituksista vuosilta 1973-1974. Musiikki oli ollut tarkoitus julkaista "Focus 3" -albumin jälkeisenä albumina. Yhtyeen tuottajana toiminut Mike Vernon kirjoitti levynkansitekstit. Vernon väitti, että Akkermanin mielenkiinnon puute oli syynä siihen, että alkuperäinen albuminjulkaisuprojekti kaatui. "Ship of Memories" tuli julkaistuksi vain Vernonin aktiivisuuden vuoksi. Nimikappale on rumpali Pierre van der Lindenin sävellys.
Yhdysvaltalainen laulaja P. J. Proby, kitaristit Eef Albers ja Philip Catherine sekä loput muusikot Akkermanin lähdön jälkeisestä yhtyeestä julkaisivat vuonna 1978 levyn "Focus con Proby". Levy sai heikohkot arvostelut, eikä tämä 1970-luvun lopun yhtyekokoonpano ollut pitkäikäinen. Vuonna 1978 Focus yhtyeenä lakkasi olemasta. Seuraavilla vuosikymmenillä Focus teki joitakin nostalgiaesiintymisiä. Lisäksi Van Leer ja Akkerman tekivät vuonna 1985 studiomuusikoiden kanssa "Focus"-nimisen levyn.


title: Focus (yhtye)

text: Vuonna 2001 Van Leer perusti Focus-yhtyeen uudelleen Focus tribute bandin jäsenten kanssa: kitaristi Jan Dumée, basisti Bobby Jacobs ja rumpali Bert Smaak. Tuloksena oli hyvät arvostelut saanut Focus 8 -albumi ja maailmankiertue. Jan Duméen ja Akkermanin kitaroinnit muistuttavat toisiaan. He ovat myös ilmaisseet keskinäisen arvostuksen toisiaan kohtaan. Dumee lähti yhtyeestä vuonna 2004, samoin kuin rumpali Smaak. Vuonna 2005 Pierre van der Linden palasi yhtyeen rumpaliksi. Kitaristi Niels van der Steenhoven liittyi yhtyeeseen kesäkuussa 2006.


title: Focus (yhtye)

text:
Focus on esiintynyt Suomessa 1.12.1974 Finlandia-talossa Helsingissä ja 25.7.2014 Keitelejazzeilla Äänekoskella. BassoRummut
Rummut


title: Focus (yhtye)

text: Kitara


title: Agrios

text: Agrios oli kreikkalaisessa mytologiassa Porthaonin, Kalydonin kuninkaan, poika ja Oineuksen veli.


title: Agrios

text: Hänen vaiheistaan on olemassa kaksi hieman erilaista versiota.


title: Agrios

text: Oineuksen menetettyä lapsensa Kalydonin metsästyksen tapahtumien seurauksena, Agrios näki veljensä heikkouden ja ajoi tämän pois valtakunnastaan hallitakseen sitä itse. Kun Diomedes, Tydeuksen ja Deipylen poika, kuuli Troijan kukistumisen jälkeen isoisänsä ahdingosta hän saapui Aitoliaan Stheneloksen, Kapaneuksen pojan kanssa ja taisteli Agrioksen pojan Lykopeuksen kanssa ja tappoi tämän. Tämän jälkeen hän karkotti Agrioksen maasta ja palautti Oineuksen takaisin valtaan. Agrios tappoi myöhemmin itsensä maanpakonsa aikana.


title: Agrios

text: Agrioksen pojat (Thersites, Onkhestos, Prothoos, Keleutor, Lykopeus, Melanippos), riistivät valtakunnan Oineukselta ja antoivat sen isälleen Agriokselle. Lisäksi he vangitsivat ja kiduttivat Oineusta. Diomedes saapui maahan salaa Alkmaionin kanssa ja tappoi kaikki Agrioksen pojat Thersitestä ja Onkhestosta lukuun ottamatta, jotka olivat paenneet aiemmin Peloponnesokselle. Koska Oineus oli vanha, Diomedes antoi valtakunnan Andraimonille.


title: Bad Buchau

text: Bad Buchau on pieni kaupunki Baden-Württembergin osavaltiossa, Saksassa. Kaupungissa asuu noin 4 000 asukasta ja sijaitsee lähellä Feedersee-järveä.


title: Bad Buchau

text: Bad Buchaussa on yhdeksän kylää Allmannsweiler, Dürnau, Kanzach, Betzenweiler, Moosburg, Alleshausen, Seekirch, Tiefenbach ja Oggelshausen.


title: Bad Buchau

text: Albert Einsteinin suvun historiaa alkaa Buchausta.


title: Iso muna

text: Iso muna on Lapinlahden Lintujen järjestyksessään 11. studioalbumi. Se julkaistiin vuonna 1999. Albumin paras sijoitus albumilistalla oli sija 16 jonka se saavutti toisena myyntiviikkonaan.


title: Brian Savage

text: Brian Savage (s. 24. helmikuuta 1971 Sudbury, Ontario, Kanada) on kanadalainen entinen ammattilaisjääkiekkoilija, pelipaikaltaan vasen laitahyökkääjä.


title: Brian Savage

text: Ennen ammattilaisuraansa Savage pelasi vuodet 1990–1993 ohiolaisen Miami Universityn jääkiekkojoukkueen Redskinsin riveissä yliopistosarja CCHA:ssa (Central Collegiate Hockey Association). Viimeisen yliopistokautensa päätteeksi hänet nimettiin CCHA:n vuoden pelaajaksi ja valittiin CCHA:n ensimmäiseen tähdistökentälliseen.


title: Brian Savage

text: Yliopistovuosiensa jälkeen Savage pelasi vuoden Kanadan jääkiekkomaajoukkueen riveissä ja osallistui muun muassa Saksassa pelattuihin jääkiekon maailmanmestaruuskilpailuihin keväällä 1993 ja Lillehammerin olympialaisten jääkiekkoturnaukseen keväällä 1994. Lillehammerissa Savage teki kahdeksassa ottelussa neljä tehopistettä (kaksi maalia ja kaksi syöttöpistettä) ja oli voittamassa hopeaa, kun Kanada hävisi loppuottelussa Ruotsille rangaistuslaukauskilpailussa.


title: Brian Savage

text: Savage sai NHL-varauksen vuoden 1991 kesäkuussa, jolloin Montreal Canadiens varasi hänet numerolla 171 varaustilaisuuden kahdeksannella kierroksella. Hän teki ammattilaisdebyyttinsä kaudella 1993–1994, jolla hän pelasi kolme runkosarjaottelua ja kolme pudotuspeliottelua Montrealin riveissä NHL:ssä sekä 17 runkosarjaottelua seuran silloisessa farmiseurassa Fredericton Canadiensissa AHL-liigassa. Savagen ensimmäinen täysi ammattilaiskausi oli työsulun lyhentämä kausi 1994–1995, jolla hän teki 37:ssä Montrealin riveissä pelaamassaan ottelussa 19 tehopistettä, 12 maalia (toiseksi eniten joukkueensa sisällä Mark Recchin jälkeen) ja seitsemän syöttöpistettä.


title: Brian Savage

text: Savage jatkoi Montreal Canadiensin riveissä tammikuuhun 2002 asti, jolloin hän siirtyi Phoenix Coyotesiin kaupassa, jossa Montrealiin siirtyi venäläinen laitahyökkääjä Sergei Berezin. Canadiens-vuosinaan Savage oli kunnossa ollessaan seuransa tehokkaimpia hyökkääjiä, kausina 1996–1997 ja 2000–2001 hän oli Montrealin kolmanneksi paras pistemies, ensiksi mainitulla Vincent Damphoussen ja Mark Recchin jälkeen ja jälkimmäisellä Saku Koivun ja Oleg Petrovin jälkeen. Uransa parhaan yhden kauden pistemäärän hän keräsi kaudella 1996–1997: 23 maalia ja 37 syöttöpistettä, yhteensä 60 tehopistettä 81:ssä runkosarjaottelussa. Eniten maaleja yhdellä kaudella Savage teki kaudella 1997–1998, jolla hän teki 64:ssä pelaamassaan runkosarjaottelussa 26 maalia, toiseksi eniten Canadiens-pelaajista Mark Recchin jälkeen. Hän oli Canadiensin paras maalintekijä kaudella 2000–2001, jolla hän iski 62:ssa ottelussa 21 maalia.


title: Brian Savage

text: Huhtikuussa 1999 Savage teki Canadiensin vierasottelussa New York Islandersia vastaan kuusi tehopistettä, neljä maalia ja kaksi syöttöpistettä. Hän oli ensimmäinen Canadiens-pelaaja sitten vuoden 1917 (Joe Malone), joka onnistui tekemään kuusi pistettä vierasottelussa.


title: Brian Savage

text: Phoenix Coyotesin riveissä Savage pelasi runsaat kaksi vuotta. Maaliskuussa 2004 St. Louis Blues hankki hänet riveihinsä siirtorajan kynnyksellä. St. Louisissa hän pelasi keväällä 2004 runkosarjakauden lopun ja pudotuspelit, ja kesällä 2004, NHL-kauden päätyttyä, Coyotes hankki Savagen takaisin Bluesin laitettua hänet waiver-listalle. Hän ei pelannut Coyotesin riveissä kuitenkaan enää yhtään ottelua NHL-kauden peruunnuttua työsulun vuoksi. Työsulun päätyttyä Coyotes osti Savagen sopimuksen ulos ja hän teki syyskuussa 2005, ennen kauden 2005–2006 alkua, vapaana agenttina sopimuksen Philadelphia Flyersin kanssa. Pelattuaan yhden kauden Flyersin riveissä, Savage ilmoitti syyskuussa 2006 pelaajauransa päättymisestä.


title: Brian Savage

text: Brian Savage pelasi kaksitoista kautta kestäneellä NHL-urallaan yhteensä 674 NHL:n runkosarjaottelua, joista 461 Montreal Canadiensissa, 134 Phoenix Coyotesissa, 13 St. Louis Bluesissa ja 66 Philadelphia Flyersissa. Pisteitä hän keräsi näissä otteluissa yhteensä 359, 192 maalia ja 167 syöttöpistettä. 20 maalin raja ylittyi neljällä kaudella ja 40 tehopisteen raja niin ikään neljällä kaudella. Pudotuspeleissä hän pelasi seitsemänä vuonna, yhteensä 39 ottelua


title: Brian Savage

text: Savagen uraa haittasivat 1990-lopulta alkaen monet loukkaantumiset. Marraskuussa 1999 häneltä murtui kaksi niskanikamaa Ian Laperrieren tekemän taklauksen jälkeen ottelussa Los Angeles Kingsiä vastaan ja hän joutui tämän jälkeen olemaan sivussa kentiltä neljä kuukautta. Savage pystyi pelaamaan kauden 1999–2000 aikana vain 38:ssa runkosarjaottelussa. Toinen kausi, jolla hän joutui olemaan sivussa noin puolet kaudesta, on kausi 2002–2003, jolla hän pelasi vain 43:ssa ottelussa 82:sta. Oli myös useampia kausia, jolloin hän oli sivussa noin 20 runkosarjaottelua.


title: Brian Savage

text: MM-kilpailujen 1993 ja olympialaisten 1994 lisäksi Savage edusti maataan jääkiekon arvokilpailuissa vuonna 1999, jolloin MM-kilpailut pelattiin Norjassa. Hän teki noissa kisoissa kuusi tehopistettä kahdeksassa ottelussa, kolme maalia ja kolme syöttöpistettä.


title: Kansandances

text: Kansandances on Lapinlahden Lintujen järjestyksessään 10. studioalbumi. Se julkaistiin vuonna 1997. Kansandances on "Lappareiden" välityö, tarkoituksella tehty discolevy. Albumilla oli mukana ensimmäistä kertaa Pekka Rechardt, joka tuli yhtyeeseen kitaristiksi Veli-Pekka Oinosen lähdettyä.


title: Kansandances

text: Kansandancesin paras listasijoitus oli sija 22.


title: Sun Air of Scandinavia

text: Sun Air of Scandinavia on Billundissa kotipaikkaansa pitävä tanskalainen lentoyhtiö, jonka kotikenttä on Billundin lentoasema.


title: Sun Air of Scandinavia

text: Lentoyhtiö aloitti toimintansa vuonna 1978. Aluksi se lensi taksi- ja charter-lentoja ja aloitti reittilennot vuonna 1987. Vuodesta 1996 se on lentänyt British Airwaysin tunnuksilla franchise-sopimuksen nojalla. Sun Air on Oneworld-allianssin yhteistyöjäsen. Lentoyhtiö työllistää 175 henkilöä.Heinäkuussa 2016:


title: Javi Soleil

text: Javi Soleil eli Javi (oik. Francisco Javier Álvarez Colinet, s. 30. huhtikuuta 1983, Sevilla, Andalusia, Espanja) on espanjalainen laulaja, joka kuuluu D'NASH-yhtyeeseen. Hän on myös tehnyt yhden julkaisemattoman sooloalbumin, nimeltään "Destino", vuonna 2005.


title: Javi

text: Javi on yleinen espanjalainen etunimi. Se on usein lyhenne Javierista.


title: Javi

text: Tunnettuja Javi-nimisiä henkilöitä:


title: Kipsilastulevy

text: Kipsilastulevy on kipsimassasta ja puulastuista valmistettu rakennuslevy. Rakenteessa puulastu vahvistaa levyä ja tuo taivutuslujuutta sekä sitkeyttä, joka kipsimateriaalilta puuttuu. Kipsi puolestaan antaa hyvät palonkesto- ja ääneneristysominaisuudet sekä helpon pintakäsittelyn. Levy muistuttaa ominaisuuksiltaan kipsilevyä ja lastulevyä, myös käyttökohteet ovat sisärakentamisessa samat.


title: Kipsilastulevy

text: Kipsilastulevy on raskaampaa, iskunkestävämpää ja lujempaa kuin kipsilevy, ja sen palonkesto-ominaisuudet ovat selvästi paremmat kuin lastulevyssä. Näistä ominaisuuksista johtuen kipsilastulevy sopii parhaiten käytettäväksi rakennusten sisäseinissä, joissa levyn hyvä maalattavuus ja pinnoitettavuus pääsevät myös oikeuksiinsa. Levyn suuri paino sekä kipsi- ja lastulevyä jonkin verran hankalampi työstettävyys ovat vähentäneet levyn suosiota rakennusten yleislevynä, mutta levystä kehitetyt sisäseinäjärjestelmät ovat varsin suosittuja julkisten tilojen sisäseinien verhoiluratkaisuina.


title: Kipsilastulevy

text: Levyn ja sen tuotantoteknologian on kehittänyt saksalainen yritys Bison Werke Bähre&Greten GmbH 1980-luvulla. Kyseisellä teknologialla valmistettiin levyä Suomessa, Kuopiossa sijaitsevalla Sasmox Oy:n tehtaalla, 2009 huhtikuuhun saakka. Levystä oli saatavilla useita eri paksuuksia ja reunamuotoja, esimerkiksi myös lattialevy. Lisäksi levy voi olla tehtaalla valmiiksi pinnoitettu, esimerkiksi valmiiksi viilutettu. Viilutuksen teki Oy Puu-Component Ab nykyisin Oy Puucomp Ab.


title: Kipsilastulevy

text: Hinnallisesti puukipsilevyrakenne on yleensä kipsi- ja lastulevyrakennetta kalliimpi siihen sisältyvän suuremman työmäärän sekä levyn kalliimman hinnan vuoksi. Toisaalta esimerkiksi levyn iskunkesto sekä muut lujuusarvot ovat selvästi tavallista kipsilevyä parempia.


title: Rolando Bianchi

text: Rolando Bianchi (s. 15. helmikuuta 1983 Albano Sant'Alessandro, Bergamo, Italia) on italialainen jalkapalloilija pelipaikaltaan hyökkääjä. Hän pelaa tällä hetkellä Torino:ssa.


title: Rolando Bianchi

text: Lahjakkaana hyökkääjänä pidetty Bianchi aloitti uransa vuonna 2000 Atalantassa pelaten ensimmäisellä kaudellaan yhden ottelun. Kaudella 2002/2003 Bianchi pelasi yhteensä 16 ottelua, mutta ei tehnyt ainuttakaan maalia. Seuraavana oli vuorossa lainasopimus kaudeksi 2003/2004 Serie B:hen Cagliariin, jossa hän teki 2 maalia 14 ottelussa. Bianchi palasi takaisin Atalantaan, mutta pelasi vain yhden ottelun ja näin ollen lähti uudestaan kohti Cagliaria, joka tällä kertaa pelasi Serie A:ssa. Tälläkään kertaa Bianchi ei onnistunut tekemään 2 maalia enempää. Reggina kuitenkin osti tulevaisuuden lupauksen vuonna 2005. Ensimmäinen kausi ei mennyt mitenkään loisteliaasti, kun hän loukkasi polvensa Italian alle 21-vuotiaiden maajoukkue harjoituksissa. Bianchi onnistuikin tekemään vain yhden maalin 9 ottelussa. Vasta kaudella 2006/2007 hän on vastannut kaikkien odotuksiin olemalla Seria A:n maalipörssin neljäs, tekemällä 18 maalia 37 ottelussa.


title: Rolando Bianchi

text: Heinäkuussa 2007 Bianchi siirtyi valioliigaan Manchester City FC:hen 13 miljoonan euron siirtosummalla. Huolimatta hyvistä otteista Bianchi siirtyi tammikuussa 2008 lainasopimuksella takaisin Italiaan, SS Lazioon.


title: Shinjuku

text: Shinjuku () on yksi Japanin pääkaupungin Tokion erillisalueista. Se sijaitsee sisämaassa kaupungin keskiosassa Tokion keisarillisen palatsin länsipuolella ja rajautuu Bunkyōn, Chiyodan, Minaton, Nakanon, Shibuyan ja Toshiman erillisalueisiin. Shinjukussa on 341 415 asukasta (vuonna 2017) ja sen pinta-ala on 18,22 neliökilometriä.


title: Shinjuku

text: Shinjuku merkitsee kirjaimellisesti ’uutta majataloa’ tai ’uutta postiasemaa’ ja viittaa postiasemaan ("shukuba"), joka avattiin Edo-kaudella Kōfuun johtaneen Kōshū-kaidō-tien varrelle. Alun perin tien ensimmäinen postiasema Edosta lähdettäessä sijaitsi Takaidossa, mutta välimatka kävi tien käyttäjille liian pitkäksi. Uusi postiasema avattiin Edon ja Takaidon välille Naitō-suvun maille ja sitä nimitettiin "Naitō-Shinjukuksi" ().


title: Shinjuku

text: Jo ennen Shinjukun erillisalueen muodostamista alueen nimi tunnettiin laajalti Shinjukun rautatieaseman ja Shinjuku-gyoenin puutarhan ansiosta. Meiji-kaudella silloinen Tokion kaupunki jaettiin 15 suuralueeseen, joista Yotsuya-ku ja Ushigome-ku käsittivät osan nykyisestä erillisalueesta. Loppuosa kuului Toyotaman piirikunnan neljään maaseutukaupunkiin, Ochiaihin, Ōkuboon, Totsukaan ja Yodobashiin, jotka kaupungistuivat nopeasti. Ne liitettiinkin vuonna 1932 Tokioon ja yhdistettiin uudeksi Yodobashi-kun suuralueeksi. Jo ennen toista maailmansotaa Shinjukun alue kehittyi vilkkaana kaupunginosana tavarataloineen ja elokuvateattereineen. Alueella oli noin 400 000 asukasta.


title: Shinjuku

text: Valtaosa Shinjukun alueesta tuhoutui toisen maailmansodan pommituksissa. Ennen sotaa alueella oli yhteensä noin 63 000 rakennusta, joista yli 56 000 tuhoutui. Alueen väkiluku oli sodan loppuessa laskenut alle 80 000 henkeen. Sodan aikana Tokion kaupungin hallinto lakkautettiin ja perustettiin uusi Tokion metropoli. Vuonna 1947 entisen kaupungin alue jaettiin suoraan metropolin hallinnassa oleviin erillisalueisiin, joista Shinjukun erillisalue muodostettiin yhdistämällä entiset Ushigomen, Yodobashin ja Yotsuyan suuralueet.


title: Shinjuku

text:
Shinjukun erillisalueella on 94 kaupunginosaa, jotka jakautuvat yhteensä 152 osa-alueeseen (). Yhteen kaupunginosaan kuuluu yhdestä kahdeksaan osa-aluetta. Kaupunginosia on Shinkujussa Tokion erillisalueista eniten.
Shinjuku on yksi Japanin merkittävimmistä taloudellisista ja hallinnollisista keskuksista, jossa sijaitsee Tokion prefektuurin hallintorakennus ja maan suurin pilvenpiirtäjäalue. Shinjukun rautatieasema on maailman vilkkain, ja sen ympärillä on merkittävä liikekeskittymä suurine tavarataloineen.


title: Berlin Südkreuzin rautatieasema

text: Berlin Südkreuz (ent. Bahnhof Papestraße) on rautatieasema Berliinissä. Asema avattiin 1898 risteysasemana. Berliinin S-Bahnin ympyrälinjan itä–länsi-suuntainen asema on ylätasolla ja päärautatieasemalle, Dresdeniin sekä Leipzigiin menevät raiteet alatasolla. Asemaa on rakennettu uudelleen vuosituhannen vaihteessa ja nimettiin Berlin Südkreuziksi toukokuussa 2006.


title: Berlin Südkreuzin rautatieasema

text: Aseman entinen nimi juontuu läheisen kadun nimestä, joka on nimetty Preussin kenraalin Alexander August Wilhelm von Papen mukaan.


title: Berlin Südkreuzin rautatieasema

text: Südkreuzin asema kuuluu Deutsche Bahnin uuteen pitkänmatkan liikenteen konseptiin Berliinissä. Etelä-Berliiniin oli tarvittu uutta pitkänmatkan liikenteen rautatieasemaa, joten Papestraßen asema päätettiin rakentaa ja nimetä se uudelleen samantyyppiseksi kuin Westkreuz ja Ostkreuz ("itä- ja länsiristeys"). Rakennustyöt myöhästyivät huomattavasti ja asema valmistui kuusi vuotta myöhässä toukokuussa 2006.


title: Berlin Südkreuzin rautatieasema

text: Südkreuzin asema on nykyisin ICE-junien Hampurin-liikenteen pääteasema.


title: Allan Measures

text: Allan Measures (s. 8. toukokuuta 1965 Barrhead, Kanada) on kanadalainen entinen jääkiekkoilija.


title: Allan Measures

text: Vancouver Canucks varasi Measuresin vuoden 1983 varaustilaisuudessa kierroksella 9 numerolla 170. Hän ei kuitenkaan koskaan pelannut ainuttakaan NHL-ottelua, vaan pelasi juniorivuosien jälkeen vain yhden kauden farmisarjoissa ennen tuloa Eurooppaan. Measures vietti suurimman osan urastaan Suomessa, jossa hän kiekkoili 14 kauden ajan. SM-liiga urallaan Measures pelasi 619 ottelua, mikä oli pitkään ennätyksenä ulkomaalaisten pelaajien ottelumäärässä, kunnes vuonna 2018 JYP:in Eric Perrin pelasi 620 liigaottelunsa, joka nosti hänet kärkeen.


title: Allan Measures

text: Kausien 1987–1988 ja 1992–1993 välisen ajan Measures pelasi Rauman Lukossa, josta siirtyi kesällä 1993 Tampereen Ilvekseen. Ilveksessä Measures pelasi kausien 1993–1994 ja 1998–1999 välisen ajan, jonka jälkeen hän palasi Lukkoon kausiksi 1999–2000 ja 2000–2001. Kausi 2000–2001 päättyi niskavammaan, jonka takia Measures joutui lopettamaan pelaajauransa.


title: Allan Measures

text: Ilveksessä pelatessaan Measures valittiin SM-liigan kuukauden pelaajaksi syyskuussa 1997. Kauden 1997–1998 jälkeen hänet valittiin SM-liigan All Stars -kentälliseen ja palkittiin liigan parhaana puolustajana.


title: Allan Measures

text: Kanadan maajoukkueessa Measures pelasi neljä ottelua Spengler Cupissa kaudella 2001–2001.


title: Allan Measures

text: Allan Measures toimi apuvalmentajana Espoo Bluesissa kaudella 2001–2002. Bluesista hän palasi Kanadaan, synnyinkaupunkiinsa Barrheadiin, missä hän on jatkanut uraansa juniorivalmentajana ja erotuomarina.


title: Noriko Show

text: Noriko Show on suomalainen haastatteluohjelma. Noriko Show’ta esitti Sub ja sen on tuottanut Metronome Finland. Kaikkiaan Noriko Show’ta tehtiin 20 jaksoa, joista 10 ensimmäistä on julkaistu DVD:llä. Sarjan esimmäinen kausi esitettiin keväällä 2004 ja toinen kausi syksyllä 2004.


title: Noriko Show

text: Ohjelmassa näyttelijä Outi Mäenpää esittää japanilaista toimittajaa Noriko Sarua, joka haastattelee suomalaisia julkimoita. Jokaisen jakson lopussa Noriko ottaa peruukin ja silmälasit pois ja haastateltaville selviää ohjelman juoni.


title: Noriko Show

text: Ohjelman ideana on hauskuuttaa katsojaa Noriko Sarun huonolla englannin kielen taidolla ja oudoilla kysymyksillä, joita hän esittää. Outi Mäenpää voitti roolistaan Norikona parhaan esiintyjän Venlan.


title: Noriko Show

text: Ohjelma perustuu alankomaalaisen Wendy van Dijkin luomaan hahmoon Uschi Hirosaki, jossa van Dijkin naamioitui japanilaiseksi toimittajaksi ja haastatteli kuuluisuuksia Euroopasta ja Yhdysvalloista.


title: Martinlaakson koulu

text: Martinlaakson koulu on Vantaan Martinlaaksossa sijaitseva yhtenäiskoulu, jossa opiskelee runsas 800 oppilasta. Koulussa voi opiskella musiikkiluokalla, painotettua matematiikkaa ja olla saksan kielikylvyssä. Koulussa käytetään nelijaksojärjestelmää, ja opiskelu koulussa on kurssimuotoista.


title: Martinlaakson koulu

text: Koulu perustettiin vuonna 1970 nimellä Martinlaakson yhteiskoulu ja se oli yksi Suomen viimeisistä ennen peruskoulu-uudistusta perustetuista vanhoista yksityiskouluista. Koulurakennus valmistui vuonna 1974 ja sen suunnitteli Arno Savela. Yksityinen koulu siirtyi Vantaan kaupungin omistukseen syyslukukauden alkaessa 1977.


title: Martinlaakson koulu

text: Koulun itäpuolella sijaitseva pieni aukio kantaa nimeä "Mika Häkkisen aukio". Martinlaakson koulun tiloissa sijaitsee myös Martinlaakson nuoriso- ja asukastila, koulun lähistöllä sijaitsee myös uimahalli- ja kuntosali, Martinlaakson lukio (konserttitalo Martinus).


title: Samokov

text: Samokov (bulg. Самоков) on kaupunki Bulgariassa Sofian alueella. Kaupunki sijaitsee Rila ja Vitosha-nimisillä vuorilla. Kaupungin asukasluku on 38 089.


title: Jorge Pérez

text: Jorge Pérez Salinas (s. 24. huhtikuuta 1972 Pamplona, Navarra) on entinen espanjalainen uimari, joka osallistui urallaan kahdesti kesäolympialaisiin, vuosina 1992, sekä 2000. Hänen paras sijoituksensa olympialaisissa oli 11. sija 400 metrin sekauinnissa vuonna 1992.


title: Stuart Adamson

text: William Stuart Adamson (11. huhtikuuta 1958 – 16. joulukuuta 2001) oli englantilaissyntyinen skotlantilainen rock-laulaja, -kitaristi ja -lauluntekijä. Hän tuli tunnetuksi 1980-luvulla suosiossa olleen Big Country-yhtyeen laulajana.


title: Stuart Adamson

text: Adamson syntyi Manchesterissa, Englannissa. Hänen vanhempansa olivat kuitenkin skotteja, ja perhe palasi Skotlantiin pojan ollessa 4-vuotias.


title: Stuart Adamson

text: Adamsonin ensimmäinen huomattava yhtye oli vuonna 1977 perustettu The Skids. Se pääsi pian listoille, ja Adamson oli mukana kolmella yhtyeen neljästä albumista. Hän kuitenkin lähti siitä ennen "Joyn" julkaisua vuonna 1980.


title: Stuart Adamson

text: Big Country perustettiin 1982 ja sen ensimmäinen menestys oli hitti "Fields of Fire" vuonna 1983. Sitä seurasi pian albumi "The Crossing". Yhtyeen viimeiseksi studioalbumiksi jäi sen kahdeksas, "Driving to Damascus". Jäähyväiskiertue oli vuonna 2000.


title: Stuart Adamson

text: Adamsonin ensimmäinen vaimo oli Sandra, jonka kanssa hän sai kaksi lasta, Callumin ja Kirstenin. Avioeron jälkeen Adamson siirtyi Nashvilleen, jossa hän tapasi Melanie Shelleyn. Pari meni naimisiin, mutta suhde epäonnistui ja Adamson ajautui yhä syvemmälle alkoholismiin.


title: Stuart Adamson

text: Stuart Adamson lähti loppusyksystä 2001 kotoaan Nashvillestä, ja hänet löydettiin myöhemmin samana vuonna kuolleena hotellihuoneesta Honolulusta. Hän oli kärsinyt alkoholismista ja masennuksesta. Kuolinsyyksi vahvistettiin itsemurha hirttäytymällä.


title: Suomen joukkue jääkiekon maailmanmestaruuskilpailuissa 2001

text: Suomen jääkiekkomaajoukkue voitti hopeaa vuoden 2001 jääkiekon maailmanmestaruuskisoissa.


title: Salon vaakuna

text:
Salon vaakuna on Salon kaupungin tunnus, ja sen on suunnitellut Olof Eriksson. Vaakunan selitys on ”punaisessa kentässä kultatammi ja sakarakoroinen kultalakio, jossa musta sarvi”, ja se on alun perin vahvistettu kunnanvaakunaksi Halikolle 12. helmikuuta 1953. Vaakunan sakarakoro viittaa Halikon lukuisiin muinaislinnoihin, ja sarvi on pitäjässä vaikuttaneen Horn-suvun tunnus. Tammi oli Halikon tunnuspuu, ja viittaa alueen runsaaseen kasvistoon ja vanhaan kartanokulttuuriin.
Alkuperäinen Salolle 24. syyskuuta 1949 vahvistettu vaakuna perustui Jac. Ahrenbergin 1902 tekemään ehdotukseen. Sen vaakunaselitys kuului seuraavasti: ”Sinisessä kilvessä kultaisella aaltoviivalla uiva hopeinen joutsen ja sen yläpuolella hopeinen lilja; oikeassa kolkassa vasemmalta esiin työntyvä haarniskoitu, pistoolia pitelevä käsivarsi. Kilven päällä herttuan kruunu.” Vaakunan uiva joutsen ja ”Turun lilja” viittaavat muinaiseen joen varteen syntyneeseen asutukseen. Kolkassa kuvattuna Armfelt-suvun vaakuna, jonka omistamille maille kaupunki on alkujaan perustettu. Vaakuna muuttui epäviralliseksi kotiseutuvaakunaksi vuoden 2009 kuntaliitoksessa, jossa kaupungille vahvistettiin aiempi Halikon vaakuna.


title: Vol. 4 (Pate Mustajärven albumi)

text: Vol. 4 on suomalaisen laulajan Pate Mustajärven neljäs sooloalbumi. Se julkaistiin vuonna 1998. Albumi on Mustajärveltä ensimmäinen, mikä ei sisällä cover-kappaleita. Levyllä on mm. sävellyksiä Costello Hautamäeltä ja Ari Kankaanpäältä, sanoituksia Mustajärven lisäksi Pauli Hanhiniemeltä, sekä yhdet kappaleet Dave Lindholmilta, J. Karjalaiselta ja Limonadi Elohopea -yhtyeen Tero-Petri Suovaselta.


title: Vol. 4 (Pate Mustajärven albumi)

text: Kansikuva otettiin Café Europassa.


title: Konnarin koulu

text: Konnarin koulu on peruskoulun 1.–6. luokat käsittävä alakoulu Kanta-Hämeessä Hämeenlinnan Lammin pitäjän kirkonkylän taajamassa. Oppilaita koulussa oli 335 (vuonna 2017) ja opettajia parisenkymmentä. Koulun rehtorina toimii Jari Jokinen.


title: Konnarin koulu

text: Kyläkoulujen oppilaat siirrettiin vuonna 2012 Konnarin kouluun, joten syksyllä 2012 koulun oppilasmäärä kasvoi melkein sadalla.


title: Hermann Minkowski

text: Hermann Minkowski (22. kesäkuuta 1864 – 12. tammikuuta 1909) oli saksalainen matemaatikko. Minkowski oli erityisesti geometrian tutkija, joka sovelsi geometrian menetelmiä monille eri aloille, kuten lukuteoriaan. Minkowskin ajatuksilla neliulotteisesta aika-avaruudesta oli merkittävä vaikutus Einsteinin suhteellisuusteoriaan.


title: Hermann Minkowski

text: Minkowski syntyi Kaunasissa, Liettuassa perheeseen, jolla on saksalainen, puolalainen ja juutalainen tausta vuonna 1864. Minkowski valmistui tohtoriksi Königsbergissä vuonna 1885.


title: Hermann Minkowski

text: Minkowski kuoli äkillisesti umpilisäkkeentulehdukseen Göttingenissä. Asteroidi 12493 Minkowski on nimetty Minkowskin mukaan.


title: Mount Finland

text: Mount Finland on Etelämantereella, Kuningatar Maudin maalla sijaitseva valloitettu 2879 metriä korkea vuori. Suomalaiset Patrick "Pata" Degerman ja Pekka Holma valloittivat sen 19. marraskuuta 2006 kello 23.10.


title: Ansa viritetty

text: Ansa viritetty () on vuonna 1999 ensi-iltansa saanut yhdysvaltalainen elokuva, jonka ohjasi Jon Amiel. Elokuvan pääosissa ovat Sean Connery ja Catherine Zeta-Jones.


title: Sthenelos

text: Sthenelos viittaa kreikkalaisessa mytologiassa neljään eri henkilöön.


title: Pam Pam Pauli vaan

text: Pam Pam Pauli vaan on suomalaisen laulajan Pate Mustajärven kokoelma-albumi, johon on koottu valikoiden hänen singlekappaleitaan vuosilta 1983-1991. Kokoelma julkaistiin vuonna 1991.


title: Hakkalan koulu

text: Hakkalan koulu on peruskoulun 7.–9. luokat käsittävä yläkoulu Hämeenlinnan Lammin pitäjän kirkonkylän taajamassa. Lisäksi koulussa annetaan pienryhmäopetusta ja joustavaa perusopetusta. Vuonna 2017 koulussa oli noin 260 oppilasta. He tulivat Lammin lisäksi etupäässä Hämeenkoskelta ja Tuuloksesta.


title: Hakkalan koulu

text: Opettajia on nelisenkymmentä (yhdessä Lammin lukion kanssa). Rehtorina toimii Esa Kähkönen.


title: Hakkalan koulu

text: Hakkalan koulussa aloitettiin syksyllä 2006 opetusministeriön joustavan perusopetuksen (JOPO) hanke, jonka tarkoitus on edistää perusopetuksen oppilaiden valmiuksia työelämään. Hanke toteutetaan Lammilla nimellä Duuniluokka. Vastaavia luokkia on Suomessa ollut noin kymmenen vuoden ajan.


title: Hakkalan koulu

text: Uusi koulurakennus otettiin käyttöön tammikuussa 2007. Uudessa koulukeskuksessa on sekä lukion että Hakkalan koulun tiloja. Lisäksi opetusta on viereisessä Pasaapelin koulukiinteistössä.


title: Ln

text: Ln tai LN tarkoittaa seuraavia:


title: Lo

text: Lo tarkoittaa seuraavia:


title: Marianne Mardi

text: Marianne Mardi (oik. "Marianne Träskman") on pääosan esittäjä Teuvo Tulion viimeisessä elokuvassa "Sensuela". Eroottisessa camp-elokuvassa hän näyttelee Lailaa, joka muuttaa valokuvaaja Hansin kanssa Lapista Helsinkiin.. Marianne Mardin vastanäyttelijänä "Sensuelassa" on Mauritz Åkerman.


title: Marianne Mardi

text: Träskman näyttelee "Sensuelan" lisäksi pienissä sivurooleissa Jörn Donnerin elokuvissa "Hellyys" (1972) ja "Baksmälla" (1973). Kummassakin hän on alastomana soittava nainen.


title: Lt

text: Lt tarkoittaa seuraavia:


title: Alströmin oireyhtymä

text: Alströmin oireyhtymä on kuurosokeutumista aiheuttava harvinainen oireyhtymä. Se havaittiin ensimmäistä kertaa Ruotsissa vuonna 1959, ja nykyisin tapauksia on maailmanlaajuisesti todettu muutama sata.


title: Alströmin oireyhtymä

text: Alströmin oireyhtymä periytyy autosomin kautta resessiivisesti. Varhaisiin oireisiin saattaa kuulua mm. poikkeuksellinen valonarkuus. Sokeus ilmenee yleensä ennen viittätoista ikävuotta. Kuulovaurio vaikeutuu, ja lisäksi oireyhtymään liittyy usein 2-tyypin diabetesta ja joskus vaurioita maksassa, munuaisissa ja sydämessä.


title: Alströmin oireyhtymä

text: Alströmin oireyhtymään liittyvä kuuroutuminen alkaa tavallisesti ennen kymmenen vuoden ikää.


title: Lz

text: Lz tarkoittaa seuraavia:


title: Verhojanskin piiri

text: Verhojanskin piiri (, ) on paikallinen itsehallintoalue Sahan tasavallan pohjoisosassa Venäjällä. Se rajoittuu pohjoisessa Ust-Janskin, idässä Moman ja etelässä Tompon ja Kobjain piireihin eli uluseihin sekä lännessä Bytantain eveenien kansalliseen ulusiin ja Bulunin ulusiin.


title: Verhojanskin piiri

text: Piirin hallinnollinen keskus on Batagain taajama. Piiriin sisältyy yksi kaupunki (Verhojansk), kaksi kaupunkimaista taajamaa (Batagai ja Ese-Haija) sekä 14 naslegia eli maalaiskuntaa. Näissä on yhteensä 45 asutusta. Alueen tärkeitä elinkeinoja ovat nautakarjan ja hevosten kasvatus.


title: Maaningan seurakunta

text: Maaningan seurakunta oli Suomen evankelis-luterilaisen kirkon seurakunta, joka perustettiin vuonna 1871. Seurakunta liitettiin osaksi Kuopion Kallaveden seurakuntaa 1. tammikuuta 2015, samana päivänä voimaan tulleen kuntaliitoksen seurauksena.


title: Maaningan seurakunta

text: Maaningan seurakunnan vakinaisina kirkkoherroina toimivat seuraavat papit:


title: Ly

text: Ly tarkoittaa seuraavia:


title: Lw

text: Lw tarkoittaa seuraavia:


title: Ls

text: Ls tarkoittaa seuraavia:


title: Ls

text: Aihepiiriin liittyy myös seuraava:


title: Ll

text: Ll tarkoittaa seuraavia:


title: Eino Luukkonen

text:
Eino Luukkonen (29. syyskuuta 1915 Helsinki – 23. elokuuta 1998 Kuopio) toimi Kuopion kaupunginjohtajana 13 vuoden ajan vuosina 1962–1975.
Luukkosen virkakausi ajoittui Kuopion kasvuvuosiin, jolloin kaupunki ja maalaiskunta yhdistyivät ja Kuopion väkiluku lähes kaksinkertaistui.


title: Eino Luukkonen

text: Talvisodassa tuolloin sotilasarvoltaan vänrikkinä palvellut 25-vuotias Luukkonen toimi panssarintorjuntatykkijoukkueen johtajana. Vuonna 1965 hänelle myönnettiin ansiokkaasta palveluksesta Suomen Valkoisen Ruusun I luokan ruusumerkki. Kuollessaan Luukkonen oli sotilasarvoltaan kapteeni.


title: Eino Luukkonen

text: Eino Luukkonen sai filosofian maisterin arvon Helsingin yliopistossa vuonna 1941. Valmistuttuaan hän toimi Helsingin työväen säästöpankissa, kunnes 1951 siirtyi 36-vuotiaana kauppalanjohtajaksi Äänekoskelle. Hyvinkään kauppalanjohtajana hän toimi vuosina 1955–1959 ja kaupunginjohtajana 1960–1962. Kuopion kaupunkia hän johti vuosina 1962–1975.


title: Eino Luukkonen

text: Hän oli mukana käynnistämässä Kuopion musiikkilukiota. Kuopion musiikkilukio oli tuolloin Suomen ensimmäinen musiikin erikoislukio. Nykyisin vastaavia lukioita on Suomessa yhdeksän. Luukkonen oli myös mukana perustamassa ja kehittämässä Kuopio Tanssii ja Soi -tapahtumaa


title: Eino Luukkonen

text:
Ansioistaan Kuopion korkeakoulun kehittämisessä Luukkonen promovoitiin filosofian kunniatohtoriksi.
Kiivas työtahti ajoi Luukkosen sairauseläkkeelle ennen virallisia eläkevuosia. Hän kuoli Kuopiossa 23. elokuuta 1998 82-vuotiaana.


title: Eino Luukkonen

text: Yleisesti tunnustettuja saavutuksia, joissa Eino Luukkonen on ollut mukana:


title: Eino Luukkonen

text: Luukkonen oli mukana muun muassa seuraavissa luottamustoimissa:


title: Lj

text: Lj tarkoittaa seuraavia:


title: Lh

text: Lh tarkoittaa seuraavia:


title: Kurt Kaira

text: Kurt August Kaira (vuoteen 1909 "Hildén", 16. maaliskuuta 1894 Turku – 13. toukokuuta 1975 Helsinki) oli korkeimman oikeuden jäsen, korkeimman hallinto-oikeuden jäsen ja oikeusministeri Von Fieandtin virkamieshallituksessa 1957–1958.


title: Kurt Kaira

text: Kaira valmistui ylioppilaaksi Turun suomalaisesta klassillisesta lyseosta 1912. Hän opiskeli lakia Aleksanterin yliopistossa suorittaen oikeustutkinnon 1916 ja ylemmän hallintotutkinnon vuonna 1917. Varatuomarin arvon hän sai vuonna 1919.


title: Kurt Kaira

text: Kairan virkaura oli monipuolinen ja vaihteleva. Hän työskenteli Turun tuomiokapitulin virkaa tekevänä sihteerinä 1918–1923 ja vuosien 1923–1940 välisenä aikana korkeimmassa hallinto-oikeudessa notaarina ja esittelijänä, Helsingin raastuvanoikeudessa nuorempana oikeusneuvosmiehenä ja korkeimmassa hallinto-oikeuden jäsenenä. Sittemmin hän toimi vielä tuomarina Sortavalan tuomiokunnassa. Näiden tehtävien ohella Kaira työskenteli myös lainvalmistelukunnan jäsenenä.


title: Kurt Kaira

text: Vuonna 1940 Kairasta tuli Pohjoismaiden Yhdyspankin asiamies ja myöhemmin myös hallintoneuvoston jäsen. Hän kuitenkin palasi 1943 tuomarin tehtäviin Raaseporin tuomiokuntaan. Vuonna 1944 hänet nimitettiin korkeimman oikeuden jäseneksi. Tässä tehtävässä hän oli vuoteen 1964.


title: Kurt Kaira

text: Kairaa arvostettiin myös oikeuslaitoksen ulkopuolella. Osoituksena tästä hänet pyydettiin metallityöläisten lakon sovittelijaksi molempien osapuolten pyynnöstä syksyllä 1950.


title: Kurt Kaira

text: Oikeusneuvoksen viran lisäksi Kaira toimi vuosina 1950–1957 työtuomioistuimen puheenjohtajana sekä marraskuusta 1957 huhtikuuhun 1958 Rainer von Fieandtin virkamieshallituksen oikeusministerinä. Ministerin tehtävässä hän korosti puolueettomuuttaan, kun monilla von Fieandtin hallituksen jäsenillä oli poliittista taustaa.


title: Super Mario Bros. (elokuva)

text: Super Mario Bros. on yhdysvaltalainen elokuva, joka pohjautuu tunnettuun Mario-pelisarjaan. Se on samalla kaikkien aikojen ensimmäinen peliin pohjautuva elokuva. Se julkaistiin kahdeksan vuotta alkuperäisen Super Mario Bros. -pelin jälkeen. Elokuvan teki alhaisella budjetilla Light Motive -niminen elokuvastudio. Elokuvassa Mario Mariota näyttelee Bob Hoskins, Luigi Mariota John Leguizamo, prinsessa Daisyä (joka sekoitettiin elokuvassa Peachin kanssa) Samantha Mathis ja kuningas Koopaa eli Bowseria Dennis Hopper.


title: Super Mario Bros. (elokuva)

text: Mario Mario ja hänen veljensä Luigi Mario ovat aivan tavallisia putkimiehiä. Eräänä päivänä he menevät tekemään putkitöitä, ja Luigi tapaa Daisyn, jonka kaksi rikollista, Iggy ja Spike, yrittävät napata. Mario, Luigi ja Daisy menevät korjaamaan paikkaa jossa Daisy etsii dinosauruksen luita, koska mies nimeltä Scapelli on sabotoinut putkia. Siellä Iggy ja Spike kolkkaavat Marion ja Luigin takaapäin sekä nappaavat Daisyn, joka paljastuu rinnakkaisulottuvuuden prinsessaksi. Tässä ulottuvuudessa dinosaurukset ovat edelleen olemassa. Iggy ja Spike ovat Dinosaurusulottuvuuden kuningas Koopan (Dennis Hopper) serkkuja ja työskentelevät hänelle. Daisy joutuu ulottuvuusportin kautta Dinohattanin kaupunkiin, ja Luigi lähtee pelastamaan häntä. Sen jälkeen Mario putoaa sinne myös. Marion ja Luigin pitää pelastaa Daisy sekä voittaa kuningas Koopa ja hänen kätyrinsä, goombat.


title: Urho Kiukas

text: Urho Juhana Kiukas (19. marraskuuta 1902 Kymi – 19. marraskuuta 1995) oli suomalainen poliisijohtaja, maaherra ja ministeri. Koulutukseltaan Kiukas oli molempien oikeuksien tohtori.


title: Urho Kiukas

text: Urho Kiukas tuli ylioppilaaksi vuonna 1924, suoritti ylemmän oikeustutkinnon vuonna 1930 ja sai varatuomarin arvon vuonna 1934. Hän toimi asianajajana Helsingissä ja Mikkelissä vuosina 1927–1934, esittelijänä Mikkelin lääninhallituksessa vuosina 1934–1935 ja Heinäveden piirin nimismiehenä vuosina 1935–1944. Vuonna 1945 Kiukas siirtyi sisäministeriöön hallitussihteeriksi ja toimi sen jälkeen poliisiylijohtajana 29.8.1947-16.7.1957, Mikkelin läänin maaherrana vuosina 1957–1970 ja sisäasiainministerina Von Fieandtin virkamieshallituksessa viiden kuukauden ajan vuosina 1957–1958. Hän oli Saimaan kanavan valtuutettu ja Raha-automaattiyhdistyksen puheenjohtaja.


title: Urho Kiukas

text: Vuosina 1947–1948 Kiukas toimi toisena syyttäjänä niin kutsutussa asekätkentäjutussa.


title: Urho Kiukas

text: Kätilöopiston juttuna tunnetun korruptioskandaalin käsittelyssä 1960–1961 valtakunnanoikeudessa häntä vastaan esitetyt syytteet hylättiin kokonaisuudessaan.


title: Urho Kiukas

text: Vuonna 1967 Urho Kiukas ja hänen puolisonsa Kaisu Kiukas perustivat nimeään kantavan rahaston, josta jaetaan apurahoja ja stipendejä Etelä-Savon alueelta kotoisin oleville opiskelijoille.


title: Viljo Virtanen

text: Viljo Artturi Virtanen (28. tammikuuta 1912 Pyhäjärvi Ul – 2. heinäkuuta 1989 Savonlinna) oli SDP:n poliitikko, kansanedustaja vuosina 1951–1970, II Kulkulaitosten ja yleisten töiden ministeri Koiviston I hallituksessa vuosina 1968–1969, Savonlinnan kaupunginjohtaja vuosina 1963–1969 ja Mikkelin läänin maaherra vuosina 1970–1979.


title: Viljo Virtanen

text: Viljo Virtanen myötävaikutti Savonlinnan kaupunginjohtajana mm. Savonlinnan Taidelukion perustamiseen ja Savonlinnan oopperajuhlien uudelleen käynnistämiseen.


title: Les Vêpres siciliennes

text: Sisilialainen vesper () on Giuseppe Verdin säveltämä viisinäytöksinen ooppera, jonka libreton on kirjoittanut Eugène Scribe ja Charles Duveyrier. Se kantaesitettiin 13. kesäkuuta 1855.


title: Les Vêpres siciliennes

text: Ooppera on alkujaan ranskankielinen, mutta Verdi teki siitä myöhemmin italiankielisen version I vespri siciliani, joka on nykyään alkuperäistä tunnetumpi.


title: Les Vêpres siciliennes

text: Ooppera perustuu keväällä 1282 Sisiliassa tapahtuneeseen ranskalaisten sotilaiden joukkomurhaan. Sisilian kuninkaana oli ranskalainen Anjoun herttua Kaarle I, joka oli väestön keskuudessa epäsuosittu. Erään iltamessun ("vesper") päättyessä Palermossa kirkkoväki näki yhden ranskalaissotilaan ahdistelevan sisilialaista naista. Väkijoukko raivostui. Kuuden viikon mellakoiden aikana tuhansia ranskalaisia murhattiin ja Kaarlen oli erottava valtaistuimeltaan.


title: Hans Perttula

text: Hans Ensio Perttula (6. marraskuuta 1910 Haapavesi – 6. helmikuuta 1988 Espoo) oli maataloushallituksen pääjohtaja ja maatalousministeri Tasavallan 42. hallituksessa eli Von Fieandtin virkamieshallituksessa viiden kuukauden ajan 29. marraskuuta 1957 – 26. huhtikuuta 1958.


title: Hans Perttula

text: Hans Perttulan vanhemmat olivat tilanhoitaja Kyösti Perttula ja Saimi Wickström ja puoliso vuodesta 1941 sairaanhoitaja Marianne Hortling, lintutieteilijä Ivar Hortlingin tytär. Perttula tuli ylioppilaaksi 1931 ja valmistui agronomiksi 1937 ja maatalous- ja metsätieteiden kandidaatiksi 1938. Hän toimi Uudenmaan läänin maanviljelysseuran palveluksessa 1938–1942, Uudenmaanläänin työvoimapiirin päällikkö hän oli 1941–1942. Perttula toimi maatalousministeriössä toimisto- ja osastopäällikkönä ja esittelijänä 1942–1956, vuodesta 1953 maatalousneuvoksena. Maataloushallituksen pääjohtaja hänestä tuli 1956. Perttula toimi myös aktiivisesti sotainvalidityön piirissä, "Sotainvalidi"-lehden päätoimittaja hän oli 1941–1950 ja Invalidisäätiön hallituksen puheenjohtajaksi hänet valittiin 1958. Perttulalla oli useita luottamustehtäviä ja hän oli useiden valtion komiteoiden puheenjohtaja vuodesta 1945. Maataloushallituksen pääjohtajana Perttula toimi vuoteen 1971.


title: Heikki Waris

text: Heikki Tapio Waris (vuoteen 1924 Warén; 25. lokakuuta 1901 Helsinki – 10. marraskuuta 1989 Espoo) oli suomalainen sosiaalipolitiikan professori, akateemikko ja sosiaaliministeri von Fieandtin virkamieshallituksessa vuosina 1957–1958.


title: Heikki Waris

text: Heikki Waris pääsi ylioppilaaksi Helsingin Suomalaisesta Yhteiskoulusta vuonna 1919 ja valmistui filosofian kandidaatiksi 1922. Waris oli 1920-luvulta lähtien mukana Sigfrid Sireniuksen perustamassa setlementtiliikkeessä. Hän toimi liikkeen Kalliolan vapaaopiston rehtorina..


title: Heikki Waris

text: Heikki Wariksen tohtorinväitöskirja "Työläisyhteiskunnan syntyminen Helsingin Pitkänsillan pohjoispuolelle" ilmestyi 1932 ja sen II osa 1934. Waris teki 1934–1935 opintomatkan Yhdysvaltoihin jossa hän paitsi että keräsi laajan suomalaisten siirtolaisten elämäkerta-aineiston toi myös Suomeen uuden "survey"-tyyppisen haastattelututkimusmenetelmän. Tähän menetelmät kuuluivat kyselylomakkeet, erilaiset asenteita mittaavat asteikot, testaukset ja taulukoinnit.


title: Heikki Waris

text: Sotavuosina Waris toimi Suomen Aseveljien Työjärjestössä (SAT) sekä 1941–1945 Suomen Huollon toiminnanjohtajana vastaten muun muassa suomalaislasten sijoituksista Ruotsiin ja Tanskaan sekä avustuslähetysten jakamisesta.


title: Heikki Waris

text: Heikki Waris oli Helsingin yliopiston sosiaalipolitiikan professorina 1946–1968. Hän oli 1960-luvulla valtiotieteellisen tiedekunnan dekaanina ja Helsingin yliopiston vararehtorina 1962–1968. Akateemikoksi Waris nimitettiin 1980. Hän sai Suomen Kulttuurirahaston tunnustuspalkinnon 1964.


title: José Mari

text: José María Romero Poyón eli José Mari (s. 10. joulukuuta 1978 Sevilla, Sevillan maakunta, Espanja) on espanjalainen jalkapalloilija, pelipaikaltaan hyökkääjä. Hän edustaa tällä hetkellä Espanjan Segunda Divisiónissa pelaavaa Gimnàstic de Tarragonaa. Aikaisemmin urallaan hän on edustanut Sevillaa, Atlético Madridia, Milania, Villarrealia ja Real Betisiä.


title: José Mari

text: José Mari oli mukana Espanjan hopeaa voittaneessa olympiajoukkueessa kesäolympialaisissa 2000. Espanjan A-maajoukkueessa hän on pelannut neljä ottelua ja tehnyt yhden maalin.


title: Rikala

text: Rikala on kylä ja muinainen kauppapaikka Varsinais-Suomessa entisessä Halikon kunnassa, nykyisessä Salossa. Se oli aikoinaan yksi Suomen merkittävimpiä muinaiskaupunkeja. Rikalan kylää kutsuttiin vielä 1800-luvun lopussa kansan kielessä kaupungiksi tai "Rikalan kaalikaupungiksi".


title: Rikala

text: Nykyään Rikala on pieni muutaman omakotitalon Rikalanmäki, jossa toimii perinnerakentamisen keskus Antiikkiverstas, Rikalanmäen ravintola sekä kesäteatteri. Lisäksi alue toimii monipuolisena messu- ja tapahtumakeskuksena. Samalla suojellaan rautakauden kalmistoa. Alueelta on löytynyt huomattava määrä pronssi- ja rautakauden esineistöä.


title: Rikala

text: Rikalan kauppa-alue koostui neljästä mäestä, Rikalanmäestä, Kihistenmäestä, Puotilanmäestä ja Kirkonmäestä. Kukoistusaikana satama oli joen rannalla Rikalanmäessä.


title: Rikala

text: Rikala oli kuuluisa kauppapaikka, ja kansantaruissa se oli todella rikas. Paikan nimen uskotaankin tulevan rikkauksista. Toinen mahdollisuus on ruotsin sana "rike", joka tarkoitti alun perin mahtimiestä tai päällikköä.


title: Rikala

text: Halikonlahti ulottui vielä pronssi- ja rautakaudella pidemmälle mantereelle. Rikalanmäki sekä vieressä oleva Rikalan linnavuori olivat alkuaan veden rannalla. Viikinkiajalla viikingit kävivät ahkerasti kauppaa alueella. Sittemmin maan kohottua Rikalanmäki oli vielä pitkään keskiajalla purjehduskelpoisen Halikonjoen suulla.


title: Rikala

text: Rikala saattoi olla alkuaan hämäläisten satama, sillä sieltä oli yhteys Hämeenlinnaan. Varmuutta ei ole, onko keskiaikaisissa asiakirjoissa Varsinais-Suomesta mainittu "Portus Tavastorum", Hämäläisten satama, ollut juuri Rikala, mutta lähialueilla ei ole ollut muita merkittäviä kauppapaikkoja.


title: Rikala

text: Ulkomaiset kauppiaat, jotka pääosin tulivat luultavammin Gotlannista, kävivät tiuhaan kauppaa alueella. Metallit ja aseet yms. vaihtuivat suomalaisten ja hämäläisten turkiksiin. Rikalanmäen vieressä sijaitseva linnavuori oli varustettu alueen puolustusta varten. Halikonjoen varrella on olemassa muitakin mahdollisia linnavuoria. Suuret aselöydöt kertovat päälliköllä olleen käytössään aseistettuja joukkoja.


title: Rikala

text: Rikalanmäen ja linnavuoren uskotaan olleen pysyvästi asuttuja. Rautakaudella veden laskettua alueella aloitettiin maanviljely, ja pysyvä asutus levisi Rikalaa ympäröiville alueillekin. Kauppa kasvoi alueella, ja löydöt kertovat epäsuorista yhteyksistä jopa Arabiaan saakka. Suurin osa löydöistä on juuri 1000- ja 1100-luvuilta eli Rikalan kukoistuskaudelta. Samalta ajalta on kalmistokin. Haudoista on löytynyt paljon arvokkaita löytöjä, miekkoja ja jopa vaatteiden jäänteitä, joiden avulla on saatu tutkittua tuon ajan elämää. Merkittävimmät löydöt ovat Gicelin-miekka ja Halikon käädyt.


title: Rikala

text: Vaikka Rikalan kulttuuri alkoi olla rautakauden lopulla jo lähellä Aurajokilaakson kulttuuripiiriä, pakanuus säilyi vahvana. Syynä tähän on pidetty aktiivisia yhteyksiä pakanallisten hämäläisten kanssa, joiden kanssa rikalalaiset kävivät rikasta kauppaa. Rikalasta on löytynyt sekä kristinuskoon, että pakanuuteen viittaavia löytöjä. Oletettavasti kristinusko oli tullut Rikalaan jo varsin varhain kauppiaiden myötä.


title: Rikala

text: Perimätiedon mukaan toinen ristiretki Suomeen alkoi Birger-jaarlin maihinnousulla Rikalaan. Joka tapauksessa 1200-luvulla kristinuskon juurtuminen muutti suuresti Rikalaa. Vanhan Halikon muinaispitäjän merkitys hävisi, kun valtaan astuivat Ruotsin kruunu ja katolinen kirkko. Päällikön valta loppui, ja aluetta alkoivat hallita sinne syntyneet suuret kartanot: Joensuu, Wiurila ja Vuorentaka.


title: Rikala

text: Muinaisen Rikalan alueella tehtiin ensimmäiset aarrelöydöt 1862. Vuonna 1890 löytyi kuuluisat Halikon käädyt. Kuitenkin vasta 1950-luvulla aloitettiin arkeologiset kaivaukset, jolloin löydettiin kalmisto. Noin 50 hautaa tutkittiin, ja niistä löytyi lukuisia aseita, henkilökohtaisia esineitä, arvokkaita rahoja ja jopa jäännöksiä vaatteista. Löydöt olivat pääosin vuosilta 1000–1200.


title: Rikala

text: Kirjailija Karl von Schoulz kirjoitti nimimerkillä Kalle Anttooni vuonna 1954 nuortenkirjan "Kumpulankylän pakanakalmisto" joka on tosipohjainen kuvaus Rikalan kalmiston kaivauksista kolmen helsinkiläisen koulupojan näkökulmasta.


title: Rapulaiset

text: Rapulaiset ("Branchiobdellida") on nivelmatoihin kuuluva eläinryhmä. Ne ovat 3–6 mm pitkiä matoja, jotka elävät rapujen kuorilla ja kiduksissa, joihin ne tarttuvat imukupeillaan. Rapulaiset eivät ole isäntäravulle haitallisia, vaan niiden pikemmin katsotaan hyödyttävän isäntäänsä puhdistamalla niiden selkäkilpeä.


title: Rapulaiset

text: Rapulaisten asema luokituksessa on epävakaa. Ne on aiemmin luettu joko juotikkaiden tai harvasukasmatojen lahkoksi ja sittemmin omaksi alaluokakseen "Branchiobdellae" edellisten rinnalla "Clitellata"-matojen luokassa.


title: Rapulaiset

text: Rapulaiset jaetaan viiteen heimoon, joista tunnetaan 147 lajia. Suomessa elää ainakin yksi laji, "Branchiobdella pentodonta".


title: Duane Eddy

text: Duane Eddy (26. huhtikuuta 1938 Corning, New York) on Grammy-palkittu kitaristi, joka on otettu Rock and Roll Hall of Fameen vuonna 1994.


title: Duane Eddy

text: Hän alkoi jo viiden vuoden iässä soittamaan kitaraa matkien cowboy-idoliaan Gene Autryä. Hänen perheensä muutti länteen, Arizonaan 1951. Vuoden 1954 alussa Eddyn tuli tavata Coolidgessä paikallinen tiskijukka Lee Hazlewood, josta myöhemmin tuli Eddyn pitkäaikainen partneri ja tuottaja. Yhdessä he kehittivät uniikin tyylinsä, joka perustui Eddyn kitaransoittoon ja Leen pitkäaikaiseen kokemukseen levytysstudiossa. Eddyn tunnetuimmaksi kappaleeksi tuli "Rebel Rouser". Toinen tunnettu kappale on Henry Mancinin säveltämä Peter Gunn -televisiosarjan teema. Hän teki siitä uuden version Art of Noise -yhtyeen kanssa 1986.


title: Duane Eddy

text: Guild Guitars esitteli 1960-luvulla Duane Eddy nimikkomallit DE-400 ja DeLuxe DE-500. 2003 Gibson Custom Shop teki Eddylle oman nimikkomallikitaransa, nimeltään Duane Eddy Signature Model.


title: Duane Eddy

text: Eddyltä on ilmestynyt muun muassa kokoelma-albumi "The Best of Duane Eddy" vuonna 1972.


title: Dave Tippett

text: David ”Dave” Tippett (s. 25. elokuuta 1961 Moosomin, Saskatchewan) on kanadalainen jääkiekkovalmentaja ja pelannut aiemmin entinen ammattilaisjääkiekkoilijana. Pelipaikaltaan hän oli vasen laitahyökkääjä. Hän toimi vuosina 2002–2009 NHL-seura Dallas Starsin päävalmentajana, ja kaudesta 2009–2010 hän on valmentanut Arizona Coyotesia (vuoteen 2014 Phoenix Coyotes).


title: Dave Tippett

text: Ennen uraansa ammattilaisjääkiekkoilijana Tippett pelasi vuodet 1979–1981 Prince Albert Raidersin riveissä SJHL-junioriliigassa (Saskatchewan Junior Hockey League) ja vuodet 1981–1983 Pohjois-Dakotan yliopiston Fighting Sioux -joukkueessa yliopistosarja WCHA:ssa (Western Collegiate Hockey Association). Hän oli voittamassa Pohjois-Dakotan joukkueessa NCAA:n jääkiekkomestaruutta vuonna 1982 ja vuonna 1983 hänet nimettiin WCHA:n toiseen tähdistökenttään. Vuonna 1984 Tippett edusti Kanadaa Sarajevon olympialaisten jääkiekkoturnauksessa.


title: Dave Tippett

text: Tippettin ammattilaisura alkoi vuoden 1984 olympialaisten jälkeen, kun hän teki vapaana pelaajana sopimuksen NHL-seura Hartford Whalersin kanssa. Hän pelasi ensimmäiset NHL-ottelunsa kauden 1983–1984 lopulla: 17:ssä runkosarjaottelussa syntyi kuusi tehopistettä, neljä maalia ja kaksi syöttöpistettä. Kaudella 1984–1985 hän edusti Hartfordia joukkueen kaikissa runkosarjaotteluissa, kuten myös neljällä seuraavalla kaudella. Hänen viimeinen kautensa Whalersin riveissä oli kausi 1989–1990, jolla hän pelasi 66 NHL:n runkosarjaottelua.


title: Dave Tippett

text: Tippett oli rooliltaan puolustava hyökkääjä. NHL-uransa parhaat tehot hän iski kaudella 1988–1989, jolla hän teki 80:ssä runkosarjaottelussa 41 tehopistettä, 17 maalia ja 24 syöttöpistettä. Hän ylitti 30:n runkosarjapisteen rajan myös kausina 1985–1986, 1986–1987 ja 1987–1988 sekä kymmenen maalin rajan kausina 1985–1986 ja 1987–1988.


title: Dave Tippett

text: Syyskuussa 1990 Tippett siirtyi NHL-seura Washington Capitalsiin vaihdossa Capitalsin kuudennen kierroksen varausoikeuteen . Hän edusti Capitalsia kaksi kautta. Kesken kauden 1991–1992 hän liittyi jälleen Kanadan jääkiekkomaajoukkueen riveihin ja edusti maataan Albertvillen olympialaisten jääkiekkoturnauksessa keväällä 1992. Kanada voitti turnauksessa hopeaa hävittyään loppuottelun Itsenäisten valtioiden yhteisön joukkueelle maalein 1–3. Tippett pelasi olympialaisissa seitsemän ottelua, joissa hän teki kolme tehopistettä, maalin ja kaksi syöttöpistettä.


title: Dave Tippett

text: Elokuussa 1992 Tippett teki vapaana pelaajana sopimuksen NHL-seura Pittsburgh Penguinsin kanssa. Hän edusti seuraa vain kauden 1992–1993. Elokuussa 1993 hän siirtyi vapaana pelaajana NHL-seura Philadelphia Flyersiin, jossa hän pelasi niin ikään yhden kauden, ja vuonna 1994 IHL-liigassa pelanneeseen Houston Aerosiin, jonka riveissä hän teki kaudella 1994–1995 66 tehopistettä, 18 maalia ja 48 syöttöpistettä, 75:ssä runkosarjaottelussa. Tippett lopetti pelaajauransa vuonna 1995.


title: Dave Tippett

text: Tippett pelasi 11 kautta kestäneellä NHL-urallaan neljässä seurassa yhteensä 721 runkosarjaottelua, joissa hän teki 262 tehopistettä, 93 maalia ja 169 syöttöpistettä. Pudotuspelikokemusta hänelle kertyi kahdeksalta NHL-kaudelta, 62:n ottelun verran. Pisteitä hän teki NHL:n pudotuspeleissä 22, kuusi maalia ja 16 syöttöpistettä.


title: Dave Tippett

text: Tippett aloitti valmentajanuransa IHL-seura Houston Aerosin apuvalmentajana ja kesken ensimmäisen valmennuskautensa, kauden 1995–1996, hänet nostettiin Aerosin päävalmentajaksi. Hän toimi Aerosin peräsimessä vuoteen 1999 asti, jolloin seura voitti IHL:n mestaruuden, Turner Cupin, voitettuaan loppuotteluissa Orlando Solar Bearsin voitoin 4–3. Tippett palkittiin kauden jälkeen IHL:n vuoden valmentajana.


title: Dave Tippett

text: Kaudesta 1999–2000 alkaen Tippett toimi kolme kautta NHL-seura Los Angeles Kingsin apuvalmentajana Andy Murrayn ollessa seuran päävalmentaja. Toukokuussa 2002 hänet palkattiin NHL-seura Dallas Starsin päävalmentajaksi, jona hän toimi kuusi kautta. Hän valmensi Starsin viitenä vuonna pudotuspeleihin, joissa seura eteni hänen valmentajakaudellaan parhaimmillaan läntisen konferenssin loppuotteluihin, vuonna 2008. NHL:n runkosarjassa Tippett valmensi Starsin kahdesti Tyynenmeren divisioonan voittoon, vuosina 2003 ja 2006. Kaudella 2008–2009 Stars jäi pudotuspelien ulkopuolelle ja seura irtisanoi Tippettin kesäkuussa 2009.


title: Dave Tippett

text: Tippett palkattiin Phoenix Coyotesin uudeksi päävalmentajaksi syyskuussa 2009, kun Wayne Gretzky erosi tehtävistä. Hän valmensi joukkueen kaudella 2009–2010 pudotuspeleihin ensimmäisen kerran vuoden 2002 jälkeen ja kauden jälkeen hänet palkittiin Jack Adams Awardilla NHL:n vuoden valmentajana. Kaudella 2011–2012 Coyotes oli runkosarjassa ensimmäisen kerran historiassaan Tyynenmeren divisioonan voittaja ja menestyi myös pudotuspeleissä historiansa parhaiten edeten läntisen konferenssin loppuotteluihin. Los Angeles Kings vei ottelusarjan voitoin 4–1.


title: Dave Tippett

text: Tippett on naimisissa ja hänellä on vaimonsa Wendyn kanssa kaksi lasta, tyttäret Nicole ja Natalie.


title: Lauri Hietanen

text: Lauri Bernhard Hietanen (22. joulukuuta 1902 Ikaalinen – 8. marraskuuta 1971 Helsinki) oli suomalainen vuorineuvos, Suomen Osuuskauppojen Keskuskunnan (SOK) pääjohtaja sekä sosiaaliministeri Kekkosen IV hallituksessa ja valtiovarainministeri von Fieandtin virkamieshallituksessa.


title: Lauri Hietanen

text: Hietanen suoritti keskikoulun Ikaalisten yhteiskoulussa vuonna 1919 ja kävi yhden luokan Tampereen kauppaopistoa vuonna 1920. Hän aloitti uransa liikeapulaisena Ikaalisten Osuuskaupassa vuosina 1920–1925. Ikaalisista hän siirtyi Haminaan osuuskaupanhoitajaksi vuosiksi 1925–1930. Hietanen toimi vuosina 1930–1932 Heinolan Osuuskaupan ja 1932–1938 Kouvolan ympäristön Osuusliikkeen toimitusjohtajana. Vuonna 1938 Hietanen aloitti Kuopion Osuusliikkeen toimitusjohtajana. Hän luopui tehtävästä tultuaan valituksi 1946 SOK:n johtokunnan varajäseneksi. Hietanen toimi SOK:n kaupallisena johtajana vuosina 1949–1965.


title: Lauri Hietanen

text: SOK:n pääjohtajaksi Hietanen nimitettiin vuonna 1965 vuorineuvos Paavo Vidingin jäätyä eläkkeelle. Hietanen oli tuolloin 63-vuotias ja hän jäikin itse eläkkeelle jo vuonna 1968. Pääjohtajakautensa alussa Hietaselle oli myönnetty vuorineuvoksen arvonimi vuonna 1966.


title: Gicelin-miekka

text: Gicelin-miekat ovat noin 1100-luvulla käytössä olleita miekkoja, joiden säilässä lukee seppämestari Gicelinin nimi. Gicelinillä viitataan Reinin alueella oletettavasti toimineeseen aseseppään tai pajaan.


title: Gicelin-miekka

text: Yksi tällainen miekka on löytynyt Halikon Rikalan kalmistosta. Miekasta otetun röntgenkuvan perusteella paljastui, että säilässä oli kirjoitusta (ns. säiläkirjoitus). Toisella puolella lukee "Gicilen me fecit" (Gicelin teki minut) ja toisella "In nomine Domini" (Herran nimeen). Miekan koko pituus on 100 senttimetriä, josta säilän osuus on 83,5 senttimetriä.


title: Gicelin-miekka

text: Rovaniemen Marikkovaaralta vuonna 1897 tehty myöhäisrautakautinen löytö koostuu miekasta, kahdesta keihäänkärjestä ja kirveen terästä. Marikkovaaran miekan säilää koristaa tyypillisen Gicelin-miekan tavoin latinankielinen teksti +GICELINMEFECIT+ ja +INNOMINEDOMINI+.


title: Chino Moreno

text: Chino Moreno (oikealta nimeltään Camilo Wong Moreno, s. 20. kesäkuuta 1973, Sacramento, Kalifornia) on yhdysvaltalainen muusikko. Hän toimii laulajana ja kakkoskitaristina Deftonesissa ja Team Sleepissä. Lisäksi hän on laulanut muun muassa Soulflyn, Kornin ja Sevendustin levyillä.


title: Chino Moreno

text: Morenon isä oli meksikolainen ja äiti osittain meksikolainen, osittain intiaani ja osittain kiinalainen. Chino oli perheen kolmas lapsi viidestä. Hän on ollut kerran naimisissa. Ex-vaimo Celesten kanssa hänellä on kaksi poikaa (Kristian ja Jakobi).


title: Chino Moreno

text: Morenon taiteilijanimi "Chino" on espanjaa ja tarkoittaa kiinalaista.


title: Harjunpää ja pyromaani

text: Harjunpää ja pyromaani (1978) on Matti Yrjänä Joensuun "Harjunpää"-sarjan toinen rikosromaani. Teoksessa kuvataan vuoroin Timo Harjunpään arkipäivää ja Kumpulan ja Toukolan alueella riehuvan pyromaanin yöelämää. Tapahtumat sijoittuvat loppukesän Helsinkiin.


title: Harjunpää ja pyromaani

text: "Harjunpää ja pyromaani" on julkaistu myös äänikirjana. Lukijana on Olli Etelämäki.


title: Halikon käädyt

text: Halikon käädyiksi kutsutaan kolmea 1100-luvulla valmistettua hopeakorua, jotka löytyivät Halikosta vuonna 1887. Kalevala Koru Oy on käyttänyt käätyjä suunnitellessaan omia tuotteitaan. Nykyään käätyjä säilytetään Kansallismuseossa Helsingissä.


title: Halikon käädyt

text: Käädyt löysi halikkolainen Karl Ollikkala kaivaessaan mäestä hiekkaa. Ne oli piilotettu saviastiaan. Tuntemattoman kirkkoruhtinaan arvellaan piilottaneen käädyt maahan jonkin vaaran uhatessa. Toinen mahdollisuus on, että ne on ryöstetty ja kätketty.


title: Halikon käädyt

text: Käädyissä on 1082 grammaa aitoa hopeaa. Ne ovat kolme ristinriipusta, joista komein on 96 cm kullattu krusifiksi. Sen keskellä on Jeesus oikealla puolellaan Neitsyt Maria ja vasemmalla Johannes. Samanlaisia krusifikseja on löydetty Reinin alueelta. Yksityiskohdat ovat kuitenkin ainutlaatuisia: krusifiksin ketjussa on lisäksi pyhäinjäännösrasia, johon on kuvattu leijona. Kaksi muuta ristiä ovat onttoja, kenties pyhäinjäännössäiliöitä. Ristit on luultavasti valmistettu Gotlannissa.


title: Halikon käädyt

text: Saviruukusta löytyi myös 36 hopeista filigraanihelmeä, jotka ovat alkuaan muodostaneet kaulanauhan.


title: Halikon käädyt

text: Anna-Liisa Hirviluoto - Rikala kukoisti kuin muinaiskaupunki


title: Funk Fingers

text: Funk Fingersit ovat kuin pienet rumpukapulat, jotka kiinnitetään sormiin, ja joilla basisti voi saada aikaan extra-funky slapping-ääniä. Tony Levin kehitti ne ystävänsä Andy Mooren kanssa.


title: Funk Fingers

text: Alkuperäiset Funk Fingersit solmittiin tai teipattiin sormiin, mutta pienen työn ja pohdinnan jälkeen Levin kehitti kaikkein miellyttävimmän kiinnitystavan: Kapulan päässä on kumista tehty "korkki" joka laitetaan sormien päihin kiinni. Niiden nykyinen versio käyttää samaa toimintaperiaatetta, ja niitä tulee kaksissa eri pituuksissa, etu-ja keskisormille.


title: Vuorentaan kartano

text: Vuorentaan kartano sijaitsee lähellä Halikonjoen suuta Salon kaupungin Halikossa Varsinais-Suomessa. Kartano on Suomen vanhin yhä asuttu kivilinna. Kyseessä on pienin Halikon kolmesta aateliskartanosta.


title: Vuorentaan kartano

text: Vuorentaka tunnetaan säterinä 1500-luvun lopulta asti. Alun perin se on kuulunut Joensuun ja Wiurilan kartanoiden yhteyteen. Horn-suku omisti kartanon 1700-luvulle asti, jolloin se myytiin käyttämättömänä. Se on ollut merkittävä kartano, sillä tällaisia kivilinnoja rakensivat vain korkeimmat aateliset.


title: Vuorentaan kartano

text: Vuorentaka oli asumattomana 1700-luvun jälkipuoliskolla pitkän aikaa. Kivirakennus raunioitui ja vuonna 1802 se muutettiin viljamakasiiniksi ja oli siinä käytössä yli 50 vuotta. Armfelt-suku osti kartanon ja entisöi päärakennuksen 1800-luvun puolivälissä.


title: Vuorentaan kartano

text: Päärakennuksen vanhin osa on harmaakiveä ja on peräisin 1400-luvun lopulta tai 1500-luvulta. Rakennus sijaitsee ympäristöään korkeammalla hallitsevalla paikalla. Alkuperäinen osa on muodoltaan erityisen tornimainen ja muoto on säilynyt nykypäivään asti. Vielä 1850-luvulla rakennusta ympäröi matala muuri. Armfeltien ostettua kartanon päärakennus korjattiin ja Peter Georg Sundiuksen piirustusten mukaan sitä laajennettiin 1854 - 1855. Tällöin rakennus sai pääosin punatiilisen goottilaisen ulkomuotonsa.


title: Vuorentaan kartano

text: Kartanon päärakennusta on korjattu 2000-luvulla Museoviraston avustuksella. Samalla rakennuksen sisäosat ovat saaneet takaisin 1800-luvun asunsa. Museovirasto on myös määritellyt Vuorentaan kartanon yhdeksi Suomen valtakunnallisesti merkittävistä rakennetuista kulttuuriympäristöistä.


title: Valde Nevalainen

text: Valde Nestori Nevalainen (8. huhtikuuta 1919 Pielisjärvi – 8. helmikuuta 1994 Espoo) oli SDP:n poliitikko ja kansanedustaja (1966–1975), Nevalainen toimi Paasion toisen hallituksen liikenneministerinä vuonna 1972 ja Sorsan hallituksen työvoimaministerinä 1972–1975. Lisäksi hän toimi SDP:n järjestösihteerinä vuosina 1957–1966 sekä valitsijamiehenä vuosien 1968 ja 1978 presidentinvaaleissa.


title: Valde Nevalainen

text: Nevalaisen vanhemmat olivat metsätyönjohtaja Eino August Nevalainen ja Kaisa Amanda Turunen. Naimisiin hän meni vuonna 1946 Aune Inkeri Ijäksen kanssa. Kansakoulun lisäksi Nevalainen opiskeli Työväen Akatemiassa vuonna 1949. Hän työskenteli metsätyömiehenä ja hitsaajana vuoteen 1950 saakka, ja aloitti tämän jälkeen poliittisen uransa toimimalla Kymen sosialidemokraattisen piirijärjestön piirisihteerinä vuosina 1950–1957. SDP:n järjestösihteerinä Nevalainen työskenteli 1957–1966 toimien myös SDP:n vastaavana puoluesihteerinä vuonna 1966. Eduskuntaan Nevalainen valittiin vuoden 1966 vaaleissa.


title: Valde Nevalainen

text: Kansanedustajakausiensa jälkeen Nevalainen siirtyi Outokumpu Oy:n sosiaalijohtajaksi 1975 ja yhtiön johtokunnan jäseneksi 1977.


title: Valde Nevalainen

text: Taidemaalari, kuvanveistäjä ja taidegraafikko Pekka Nevalainen on Valde Nevalaisen poika.


title: Liekitys

text: Liekitys (myös "flambeeraus", ransk. "flamber") on ruoanlaitossa käytetty termi. Liekitettäessä kaadetaan kuumalla pannulla olevan ruoan pinnalle riittävän vahvaa (noin 40-prosenttista) alkoholia, kuten konjakkia tai rommia. Myös liköörejä käytetään. Alkoholi valitaan liekitettävän ruoan raaka-aineiden mukaisesti.


title: Liekitys

text: Kun alkoholi sytytetään, se palaa nopeasti ja sammuu pian itsestään. Liekitys vaikuttaa ainoastaan ruoan pintaan, jonka maku muuttuu palamisen seurauksena. Kun kyseessä on ruoan viimeistely, liekitetään usein sen kastike tai kuorrutus. Liekitystä käytetään myös juhlavan aterian tarjoilun visuaalisena tehosteena.


title: Liekitys

text: Kastikkeen sytyttäminen alkoholilla vaikuttaa sen kemiaan. Kun alkoholi syttyy 65 asteessa, vesi kiehuu sadassa ja sokeri karamelisoituu 160 asteessa, kaikkien näiden ainesosien sytyttäminen saa aikaan monimutkaisen kemiallisen reaktion, varsinkin kun palavan alkoholin pinnan lämpötila ylittää 240 astetta.


title: Liekitys

text: Nykyaikaisen liekityksen kehitti Monte Carlossa tarjoilija Henri Charpentier, joka sytytti vahingossa tuleen pannullisen ohukaisia, joita oli valmistamassa Yhdistyneen kuningaskunnan tulevalle kuninkaalle Edvard VII:lle. Charpentier havaitsi, että kastikkeen palaminen vaikutti sen makuun tavalla, jota hän ei olisi osannut ennakoida.


title: Liekitys

text: Varsinkin lämpimänä tarjottavan ruoan liekitykseen tarkoitettu alkoholi lämmitetään kevyesti ennen sytyttämistä. Liekitys pitää suorittaa riittävän etäällä liesituulettimesta. On suositeltavaa käyttää sytyttämiseen pitkää tikkua, eikä alkoholia tulisi koskaan lisätä avoliekin yllä. Kun liekitys halutaan suorittaa ruokavieraiden katsellessa, valitaan sellainen ruokalaji, jossa liekitys kuuluu viimevaiheisiin niin, että ruoka voidaan tarjoilla välittömästi sen jälkeen. Alkoholi palaa sinisellä liekillä, jonka näkeminen ei ole helppoa kirkkaassa valaistuksessa.


title: Yi

text: Yi tarkoittaa seuraavia:


title: Yi

text: Yi on seuraavien henkilöiden nimi:


title: Eurystheus

text: Eurystheus () oli kreikkalaisessa mytologiassa Stheneloksen ja Nikippen poika ja Tirynsin kuningas; Tiryns oli yksi kolmesta mykeneläisestä linnakkeesta Argoksessa. Lisäksi hän oli Perseuksen pojanpoika, kuten myös oli hänen vastustajansa Herakles. Eurystheuksen puoliso oli Antimakhe, Amfidamaan tytär.


title: Eurystheus

text: Heran ja Zeuksen kamppaillessa siitä, kumman sankari voittaisi jäljellä olevat ja vanhaa järjestystä edustavat hirviöt ja tekisi Olympoksen jumalien valtakauden mahdolliseksi, oli Eurystheus Heran ehdokas ja Herakles – vaikka nimi viittaakin siihen, että jossakin vaiheessa myytin luomista hänet olisi ajateltu yhdistää Heraan – Zeuksen ehdokas. Tapahtumien näyttämöksi nousevat Herakleen urotyöt, jotka Eurystheus säätää Herakleen suoritettaviksi. Urotyöt on suoritettava rangaistukseksi Herakleen murhattua oman perheensä hulluudenpuuskassa – jonka tosin Hera häneen lähetti; lisäksi enemmän inhimilliseksi kuin myyttiseksi motivaatioksi jää se, että nämä suvut ovat kilpailleet keskenään Mykenen valtaistuimesta. Yhtä kaikki, jokainen Herakleen kahdentoista tehtävän vastustajista on jotenkin kytköksissä Heraan.


title: Eurystheus

text: Herakleen maallinen isäpuoli Amfitryon oli myös Perseuksen pojanpoika, ja koska Amfitryonin isä Alkaios oli vanhempi kuin Eurystheuksen isä Sthenelos, hän olisi voinut periä valtaistuimen, mutta Sthenelos oli aiemmin karkottanut Amfitryonin tämän tapettua vahingossa perheen vanhimman pojat Elektryonin. Kun Zeus julisti, että seuraavaksi syntyvä Perseuksen sukupuun jälkeläisen tulisi saada valtakunta hallittavakseen, Hera tuhosi hänen suunnitelmansa viivyttämällä Alkmenen synnytystä ja antamalla oman suosikkinsa Eurystheuksen syntyä ennen aikojaan seitsenkuisena.


title: Eurystheus

text: Herakleen ensimmäinen tehtävä oli lyödä Nemean leijona ja tuoda sen talja, ja Herakles päätti pukeutua siihen. Eurystheus peljästyi Herakleen asua niin suuresti, että kätkeytyi maanalaiseen pronssiseen viiniruukkuun, ja siitä eteenpäin kaikki seuraavat tehtävät annettiin Herakleelle tiedoksi kuninkaan airuen Kopreuksen kautta.


title: Eurystheus

text: Toiseen tehtävään, Lernan Hydran lyömiseen, Herakles otti mukaansa veljenpoikansa Iolaoksen vaunujen ajajaksi. Kun Eurystheus kuuli, että veljenpoika oli auttanut Heraklesta, hän julisti, että koska tehtävää ei ollut suoritettu yksin, sitä ei lasketa mukaan vaadittuihin kymmeneen tehtävään.


title: Eurystheus

text: Eurystheuksen kolmas tehtävä ei edellyttänyt petojen surmaamista, vaan hänen oli otettava kiinni Keryneian kauris, Artemiille pyhitetty kultasarvinen uroshirvi. Herakles metsästi kaurista vuoden ajan ja lopulta hänen saatuaan sen kiinni ja kantaessaan sitä olkapäillään takaisinpäin Artemis ja Apollon tapasivat hänet ja olisivat vieneet kauriin häneltä syyttäen häntä tappamisesta. Herakles vetosi kuitenkin asian välttämättömyyteen ja vieritti vastuun Eurystheuksen niskoille, jolloin jumalat leppyivät ja päästivät Herakleen jatkamaan matkaansa Mykeneen.


title: Eurystheus

text: Kun Herakles palasi Erymanthoksen villisian kanssa, Eurystheus pelästyi jälleen ja piiloutui ruukkuun ja pyysi Heraklesta hankkiutumaan pedosta eroon, johon Herakles suostuikin.


title: Eurystheus

text: Seitsemänneksi tehtäväksi Herakles pyydysti lassolla Kreetan härän, jonka Poseidon oli villinnyt rangaistukseksi Minokselle, ja ratsasti sillä takaisin serkkunsa luokse. Härkä vapautettiin, ja se vaelsi Marathoniin, jossa se tuli tunnetuksi Marathonin härkänä.


title: Eurystheus

text: Kun Herakles palasi onnistuneesti takaisin mukanaan ihmislihaa syövät Diomedeen tammat, Eurystheus omisti hevoset Heralle ja antoi niiden laiduntaa vapaasti Argoksessa. Aleksanteri Suuren hevosen Bukefaloksen kerrottiin polveutuvan näistä tammoista.


title: Eurystheus

text: Amatsonien kuningattaren Hippolyten vyön hakeminen oli Herakleen yhdeksäs tehtävä. Tämä tehtävä oli Eurystheuksen tyttären Admeten pyyntö.


title: Eurystheus

text: Jotta alkuperäiset kymmenen urotyötä saataisiin lisättyä kanoniseen kahteentoista, kerottiin, ettei Eurytheus hyväksynyt kahta tehtävää suoritetuiksi: Hydraa, koska Herakles sai ulkopuolista apua, ja Augeiaan talleja, koska Herakles oli saanut maksun työstään. Niinpä yhdentenätoista tehtävänään Herakles sai ryöstää Hesperidien omenan, ja viimeiseksi siepata Kerberoksen, Haadeen kolmipäisen koiran.


title: Eurystheus

text: Herakleen kuoleman jälkeen Eurystheus yritti tuhota tämän lukuisat lapset, Hylloksen johtamat herakleidit, jotka pakenivat Ateenaan. Hän hyökkäsi kaupunkia vastaan mutta jäi selvästi alakynteen, ja hän ja hänen poikansa surmattiin.


title: Eurystheus

text: Eurystheuksen kuoleman jälkeen veljekset Atreus ja Thyestes, joille Eurystheus oli jättänyt hallitusvastuun väliaikaisesti lähdettyään taisteluun, ottivat pysyvästi vallan Tirynsissä, jolloin kaupunki palautui Argoksen läänitykseksi.


title: Verisurman saaneiden vainajala

text: Verisurman saaneiden vainajala on monissa uskomusperinteissä kuolleiden maa tai kotipaikka, vainajala, joka on tarkoitettu taistelussa kuolleille tai teräasein tapetuille. Termi on peräisin kolttasaamelaisten mytologiasta. Yleisessä merkityksessä sitä on käyttänyt ainakin Martti Haavio.


title: Verisurman saaneiden vainajala

text: Tunnetuin verisurman saaneiden vainajala lienee skandinaavien Valhalla, jossa vainajat taistelevat. Vastaavan tapaisia uskomuksia löytyy eri puolilta maapalloa. Asteekkien taruissa taistelussa kuolleet kerääntyvät meren taakse auringon taloon ja leikkivät sotaleikkejä.


title: Verisurman saaneiden vainajala

text: Joissakin käsityksissä verisurman saaneet vuotavat verta vielä kuoltuaankin, ehkä jatkuvasti. Kolttasaamelaiset selittävät revontulten synnyn siten, että verisurman saaneiden vainajalassa vainajat leikkelevät itseään ja vuotavat verta. Veri jotenkin roiskuu tai sataa taivaalle revontuliksi. Tarinan mukaan eräs tyttö toi tiedon tämän vainajalan olemassaolosta. Tuntemattomaksi jääneestä syystä hänet ommeltiin hylkeennahan sisään ja laitettiin ajelehtimaan vesille. Lopulta tyttö ajautui vainajalan rantaan ja kauhistui näkemäänsä verenvuodatusta. Vainajalassa hän tapasi miehen nimeltään Naainas, joka on ilmeisesti samaa kantaa kuin Raamatun Nooa. Naainas oli haavoittanut itseään tehdessään venettä (kuten suomalaisen mytologian Väinämöinen veneenveistomyytissä) ja joutunut siksi verisurman saaneiden vainajalaan. Naainaasta oli tullut vainajalan hallitsija.


title: Verisurman saaneiden vainajala

text: Joillakin saamelaisnaisilla oli tapana suojautua hatuillaan revontulten loimutessa, jotta verisurman saaneiden haamut eivät voisi kiinnittyä heihin ja aiheuttaa verenvuotoja.


title: Verisurman saaneiden vainajala

text: Eräät Siperian kansat ja Amerikan intiaanit selittävät revontulet siten, että taistelussa kuolleet pelaavat palloa, ratsastavat tai muuten huvittelevat, jolloin heidän verensä vapautuu taivaalle.


title: Verisurman saaneiden vainajala

text: Ei ole suoraa tietoa, että suomalaisessa mytologiassa kuolleita oltaisiin eroteltu eri vainajaloihin kuolintavan mukaan. Muita erotteluperusteita tunnetaan, kuten sukulaisuus, jonka perusteella päästiin sukuvainajalaan, tai henkilön hyvyys tai pahuus (ehkä kristillistä perua). Kuitenkin monet lähiseudun kansat, kuten skandinaavit, saamelaiset, virolaiset, lättiläiset ja liettualaiset, uskoivat verisurman saaneiden vainajalaan, joten suomalaisillakin on luultavasti ollut vastaavia uskomuksia. Jopa läheistä sukua olevien virolaisten sanonnan mukaan vainajat aiheuttavat revontulet. Myyttinen kertomus Väinämöisen haavasta voi olla sukua käsityksille verisurman saaneiden vainajalasta, vaikka sen taltioiduissa versioissa ei selviä merkkejä vainajalasta olekaan.


title: Verisurman saaneiden vainajala

text: Suomalaisen vainajalan Tuonelan vartijat olivat selvillä erilaisista tavoista saada surmansa. Kalevalan (runon 16) mukaan tietäjä Väinämöisen oli päästävä Tuonelaan hakemaan tietoa, luotteita. Tuonen tytti kuitenkin tahtoi päästää Tuonelaan vain kuolleita. Väinämöinen yritti valehdella olevansa kuollut. Tytti ei uskonut, sillä hän tiesi, mistä tunnistaa eri tavoin kuolleet: hukkuneesta valuisi vettä, rautaan kuollut vuotaisi verta, kuoliaaksi palaneelta olisi palanut ainakin tukka ja parta, ja sairauteen tai vanhuuteen kuolleen toisi mukanaan kuoleman henkilöitymä Tuoni hattuineen ja kintaineen. Väinämöisestä ei löytynyt minkään näistä merkkejä, joten Väinämöinen joutui lopulta kertomaan totuuden.


title: Zc

text: Zc tarkoittaa seuraavia:


title: Yl

text: Yl tarkoittaa seuraavia asioita:


title: Ym

text: Ym tarkoittaa seuraavia:


title: Jani Lauretsalo

text: Jani Lauretsalo (s. 17. syyskuuta 1985 Kotka) on suomalainen jalkapalloilija, joka edustaa Kolmosessa pelaavaa Jyrkkälän Tykkejä. Pelipaikaltaan hän on keskikenttäpelaaja tai keskuspuolustaja.


title: Jani Lauretsalo

text: Lauretsalo on urallaan pelannut Veikkausliigassa 44 ottelua FC KooTeePeen joukkueessa kausina 2005–2008 ja tehnyt niissä yhden maalin. Hän pelasi kaudella 2009 Ykkösessä FC KooTeePeessä ja siirtyi kaudeksi 2010 Kakkosessa pelaavaan IF Gnistaniin.


title: Jani Lauretsalo

text: Junioriaikoinaan Lauretsalo ehti edustaa useampaa kotkalaisseuraa. Keskikenttäpelaaja hankki kokemusta Peli-Karhuissa ja KTP:ssä. Vuonna 2000 15-vuotias Lauretsalo valittiin myös maakuntajoukkueiden kesken pelattavaan Pohjola-Cupiin Kaakkois-Suomen piirijoukkueeseen. Joukkue sijoittui kisassa toiseksi. Vuoden 2002 keväällä Lauretsalo vietti viikon Englannin valioliigassa pelaavan Middlesbroughin testileirillä.


title: Jani Lauretsalo

text: Kaudella 2006 Lauretsalo pelasi lainalla Kakkosessa puolet kaudesta FC Kuusankosken paidassa, ja kaudella 2007 pelituntuman lisäämiseksi Lauretsalo vieraili kahdessa pelissä saman tason Lohjan Pallon vahvistuksena.


title: Tanttala

text: Tanttala on Kanta-Hämeessä, Janakkalan kunnan kaakkoisosassa sijaitseva kyläyhteisö, johon kuuluu noin 110 taloutta. Aikuisväestöstä noin 40 prosenttia saa toimeentulonsa maataloudesta, samoin noin 40 prosenttia tekee muuta ansiotyötä. Yritystoimintaa harjoittaa noin 10 prosenttia ja eläkeläisten osuus on 10 prosenttia väestöstä.


title: Tanttala

text: Janakkalan keskustaan Turenkiin on Tanttalasta matkaa 10 kilometriä. Kylän rajalla on Puujoki, jossa järjestetään jokakesäinen Hiisi Vieköön -melontatapahtuma. Joen rannassa on kylän uimapaikka. Kylässä on kaksiopettajainen koulu.


title: Tanttala

text: Tanttalan kyläyhdistys perustettiin 2000.


title: Terrible Certainty

text: Terrible Certainty on thrash metal- yhtye Kreatorin vuonna 1987 julkaistu kolmas albumi.


title: Nikippe

text: Nikippe viittaa kreikkalaisessa mytologiassa kahteen eri naiseen.


title: Hippodameia

text: Hippodameia () oli kreikkalaisessa mytologiassa kuningas Oinomaoksen tytär. Hänellä oli puolisonsa Pelopsin kanssa lapset Pittheus, Thyestes, Atreus, Hippalklos ja Alkathoos.


title: Hippodameia

text: Pelops halusi mennä naimisiin Hippodameian kanssa. Oinomaos kuitenkin joko rakasti tytärtään itse tai ennustuksen mukaan hänet tappaisi hänen tyttärensä poika, joten tähän mennessä Oinomaos oli jo tappanut kaksitoista tai kolmetoista hänen kosijaansa voitettuaan heidät kilpa-ajoissa. Pelops - tai toisen version mukaan Hippodameia itse - saivat Myrtiloksen, Oinomaoksen ohjastajan, irrottamaan sokkapinnin vaunujen renkaasta luvattuaan tälle puolet Oinomaoksen valtakunnasta. Seuranneessa onnettomuudessa Oinomaos sai surmansa, mutta myöhemmin Pelops tappoi puolestaan Myrtiloksen heittämällä tämän mereen - jota kutsuttiin hänen mukaansa sittemmin Myrtoanmereksi, koska hän pelkäsi tapahtuneen aiheuttavan hänelle häpeää tai koska hänen ollessa hakemassa vaimolleen vettä juotavaksi Myrtilos oli yrittänyt maata Hippodameian väkisin. Myrtiloksen syöksyessä kuolemaansa hän kirosi Pelopsin suvun, ja tämä kirous vainosi Pelopsin jälkeläisiä kuten Atreusta, Thyestestä, Agamemnonia, Aigisthosta, Menelaosta ja Orestesta.


title: Hippodameia

text: Hippodameian vihasi miehensä aviotonta poikaa Khrysipposta, jota hän piti uhkana poikiensa vallanperimykselle. Niin hän pyysi Atreusta ja Thyestestä surmaamaan velipuolensa. Näin tapahtuikin, jolloin Pelops syytti aiheellisesti vaimoansa suosikkipoikansa kuolemasta. Variaatiosta riippuen Hippodameia joko surmasi itsensä tai Pelops karkotti hänet pois maasta.


title: Riemukupla Meksikossa

text: Riemukupla Meksikossa ("Herbie Goes Bananas") on vuonna 1980 ensi-iltansa saanut neljäs Riemukupla-komediaelokuva. Siinä omapäinen kuplavolkkari osallistuu Etelä-Amerikan ralliin. Kaksi kaverusta yrittää osallistua Brasilian Grand Prix -kilpailuun, ja sattuman kaupalla he löytävät Herbien. Herbien avulla uudet omistajat yrittävät päästä Rio de Janeiroon osallistuakseen kilpailuun.


title: Riemukupla Meksikossa

text: Elokuvan on ohjannut Vincent McEveety. Sen pääosia näyttelevät Charlie Martin Smith, Steven W. Burns, Cloris Leachman ja John Vernon.


title: Riemukupla Meksikossa

text: "Video-oppaassa" vuodelta 1994 Esko Rautakorpi pitää elokuvaa melko yhdentekevänä ja antaa sille kaksi tähteä viidestä, mikä vastaa sanallista arviota ”keskinkertainen”.


title: Kauhtana

text: Kauhtana on pitkä itäeurooppalaistyylinen päällystakki, päällysviitta. Suomessa kauhtana on tullut tutuksi venäläisten ja muiden itäisempien kansojen vaatteena, ja sana onkin lainaa venäjästä. Sana on tullut venäjään turkin kielestä ja turkkiin se on lainattu persiasta. Itäeurooppalaisten ja turkkilaisten pitkät takit lienevät alun perin lähtöisin Persian muinaisten tietäjien ja velhojen eli maagien hupuista ja viitoista. Kauhtana on ollut tunnusomainen esimerkiksi kasakoille ja puna-armeijan sotilaille.


title: Kauhtana

text: Jo kalevalainen runous mainitsee kauhtanat palvelijoihin rinnastettujen kasakoiden vaatteina. Tyttö ei halua vaimoksi rengille, sillä:


title: Kauhtana

text: Erään kaskun mukaan karjalainen ja suomalainen istuivat nuotiolla. Suomalaisen takki syttyi tuleen, mutta hän ei huomannut sitä. Karjalainen sanoi (venäjäksi): "Hoi tsuhna, kaftan gorit!" Suomalainen ei ymmärtänyt. Silloin karjalainen sanoi saman karjalaksi: "Katsho ruottshi, kauhtana palav!" Vasta sitten suomalainen ymmärsi, sammutti takkinsa ja kysyi: "Miksi et aikaisemmin sanonut?".


title: Kauhtana

text: Kauhtanasta voitu johtaa myös sana "kauhtua", joka tarkoittaa vaatteen (yleensä takin) vanhenemista, huononemista.


title: 4Fun

text: 4Fun on liettualainen yhtye, joka soittaa useita musiikkityylejä kuten rockia, poprockia ja countrya. Yhtye perustettiin vuonna 2001, ja se on osallistunut useisiin kansallisiin ja kansainvälisiin tapahtumiin. Se on myös yrittänyt kolmesti päästä mukaan Euroviisujen laulukilpailuun epäonnistuen kahdella ensimmäisellä kerralla vuosina 2005 ja 2006, mutta lopulta päästen edustamaan maataan kappaleellaan ”Love or Leave” vuoden 2007 Euroviisuihin. 28 pisteellä yhtye sijoittui finaalissa sijalle 21.


title: Johnny Hart

text: John Lewis ”Johnny” Hart (18. helmikuuta 1931 Endicott, New York – 7. huhtikuuta 2007) oli yhdysvaltalainen sarjakuvapiirtäjä. Hänet tunnetaan sarjakuvistaan "Pulteri" ja "Velho" (Velhon hän kehitti yhdessä Brant Parkerin kanssa). Hart kuoli sydäninfarktiin 76-vuotiaana.


title: François Heisbourg

text: François Heisbourg (s. 24. kesäkuuta 1949) on ranskalainen diplomaatti ja kansainvälisen politiikan tutkija.


title: François Heisbourg

text: Heisbourg aloitti uransa Ranskan ulkoasiainministeriön tutkimusyksikössä ("Centre d’analyse et de prévision") 1978 - 1979. Ranskan YK-edustustossa New Yorkissa työskennellessään vuosina 1979–1981 hänen vastuualueeseensa kuuluivat turvallisuus- ja aseidenriisunta-asiat.


title: François Heisbourg

text: Heisbourg oli Ranskan puolustusministerin neuvonantaja vuosina 1981–1984.


title: François Heisbourg

text: Hänellä on työkokemusta myös Thomson-CSF- ja Matra-Défense-Espace -yrityksistä.


title: François Heisbourg

text: Vuosina 1987–1992 Heisbourg toimi Lontoossa sijaitsevan Kansainvälisen strategisten tutkimusten instituutin ("International Institute for Strategic Studies", IISS) johtajana.


title: François Heisbourg

text: Lukuvuonna 1999–2000 hän vastasi Pariisissa politiikantutkimuksen korkeakoulun ("Science-Po") professorina maailman politiikan kurssista.


title: François Heisbourg

text: Vuodesta 1999 lähtien hän on työskennellyt myös Pariisissa sijaitsevan Strategisten tutkimusten säätiössä ("Fondation pour la Recherche Stratégique"), jonka johtajana hän toimi vuosina 2001–2005. Nykyisin hän toimii säätiön erikoisneuvonantajana.


title: François Heisbourg

text: Joulukuusta 1998 lukien hän on toiminut myös Genevessä sijaitsevan Turvallisuuspolitiikan keskuksen ("Centre for Security Policy") johdossa. Hän kuuluu myös Balkanin asioita käsittelevään kansainväliseen komissioon ("International Commission on the Balkans"), Ranskan hallituksen terrorismia käsittelevään johtokomiteaan, ulkoasiainministerin suunnitteluyksikön neuvonantajiin sekä Berliinin Aspen-instituuttiin.


title: François Heisbourg

text: Hänen kirjallinen tuotantonsa käsittää mm. seuraavat teokset:


title: Les Fatals Picards

text: Les Fatals Picards on ranskalainen yhtye, joka edusti Ranskaa vuoden 2007 Eurovision laulukilpailussa kappaleellaan "L'amour à la française". Kappale voitti kansalliset valinnat ja se sisältää paljon sanaleikkejä.


title: Eric Berne

text: Eric Berne (alk. Eric Lennard Bernstein; 10. toukokuuta 1910 Montreal, Kanada – 15. heinäkuuta 1970 Carmel-by-the-Sea, USA) oli kanadalaissyntyinen psykiatri. Hänet tunnetaan parhaiten transaktioanalyysin luojana. Tästä aiheesta hän julkaisi sekä ammatillisia että kansantajuisia kirjoja. Hän kuoli kesken kehitystyönsä, 60-vuotiaana.


title: Eric Berne

text:
Berne syntyi vuonna 1910 Kanadan Montrealissa ja sai nimen "Eric Leonard Bernstein". Hänen isänsä oli lääkäri ja äitinsä kirjoittaja-päätoimittaja. Hänen vanhempansa olivat muuttaneet Kanadaan Puolasta ja Venäjältä, opiskelleet Montrealin McGill-yliopistossa. Lapsena Eric Bernsteinin seurasi lääkäri-isäänsä tämän kotikäynneillä. Isä menehtyi Ericin ollessa 11-vuotias.
Äitinsä kannustamana myös Bernestein opiskeli McGill-yliopistossa Montrealissa, suoritti alemman korkeakoulututkinnon 1931 ja valmistui edelleen lääkäriksi 1935. Hän muutti Yhdysvaltoihin ja työskenteli ensin vuoden New Jerseyssä. Tämän jälkeen Eric Bernstein työskenteli kaksi vuotta Yale University School of Medicinessä psykiatrian alalla. Vuonna 1939 hän sai Yhdysvaltain kansalaisuuden ja muutti nimensä Eric Lennard Bernsteinistä Eric Berneksi.


title: Eric Berne

text: Berne kouluttautui edelleen psykoanalyytikoksi Paul Felderin ohjaamana vuonna 1947. Felder oli toiminut muun muassa Sigmund Freudin työtoverina Wienissä. Vuosina 1947-1949 Berne jatkoi opintojaan Erik H. Eriksonin oppilaana San Franciscossa psykoanalyytisessa instituutissa. Bernen työtapansa alkoivat poiketa yhä enemmän vallitsevasta näkemyksestä. Hänen julkaisunsa alan lehdissä saivat kielteisen vastaanoton. Vihdoin 1949 hänet erotettiin instituutista.


title: Eric Berne

text: Sanan transaktioanalyysi Berne mainitsi kirjallisesti ensimmäistä kertaa vuonna 1957. Samana vuonna hän aloitti kuuluisuutta saaneet seminaarinsa San Franciscossa.


title: Eric Berne

text: Bernen tunnetuin kirja "Games People Play" julkaistiin vuonna 1964. Kirjasta tuli myyntimenestys sekä USA:ssa että ulkomailla. Samalla useat transaktioanalyysin käsitteet tulivat tutuiksi suurelle yleisölle. Bernen viimeiseksi jäänyt kirja "What do you say after you say hello" julkaistiin Bernen kuoleman jälkeen vuonna 1971. Kirja kokoaa yhteen Bernen ajatuksia.


title: Hermann Einstein

text: Hermann Einstein (30. elokuuta 1847 – 10. lokakuuta 1902) oli Albert Einsteinin isä ja omisti Jakob Einstein & Co. -yrityksen yhdessä veljensä Jakob Einsteinin kanssa. Hermann Einstein oli naimisissa Pauline Kochin kanssa ja saivat kaksi lasta, Albert Einsteinin ja Maria Einsteinin.


title: Hermann Einstein

text: Hermann Einstein syntyi vuonna 1847 pienessä Bad Buchaun kylässä juutalaiseen perheeseen. Hänen äitinsä ja isänsä, Helene Moos ja Abraham Einstein, olivat menneet naimisiin kahdeksan vuotta aikaisemmin samassa kylässä. Hermann Einsteinilla oli kolme veljeä, August Ignaz Einstein, Heinrich Einstein ja Jakob Einstein sekä kaksi siskoa, Jette ja Friederike Einstein.


title: Hermann Einstein

text: 14-vuotiaana Hermann Einstein alkoi käydä reaalikoulua osavaltion pääkaupungissa Stuttgartissa. Einstein tunsi voimakasta vetoa matematiikkaan, mutta perheen taloudellisen tilan takia hän päätti ryhtyä kauppiaaksi ja opiskeli oppisopimuksella Stuttgartissa. Einstein päätti opiskelunsa reaalitutkintoon, joka mahdollisti tuolloin pääsyn ylempään säätyyn. Normaalin kolmivuotisen asepalveluksen sijasta reaalitutkinto oikeutti vain yhden vuoden pituiseen asepalvelukseen upseerikokelaana. Hermann Einsteinilla oli mahdollisuus ylentyä reservin upseeriksi, jos hän olisi käynyt kahdessa sotaharjoituksessa. Einstein ei kuitenkaan mennyt ja säästi paikallisen armeijan päänvaivalta, sillä tuolloin ei olisi ylennetty juutalaista upseeriksi kovinkaan mielellään.


title: Hermann Einstein

text: Perheen perinteen mukaisesti Einstein alkoi kauppiaaksi, ja 1870-luvun alussa hän ryhtyi osakkaaksi serkkujensa Moses ja Hermann Levin yritykseen, joka sijaitsi Ulmissa. Yritys kauppasi untuvia ja höyheniä täkkeihin.


title: Hermann Einstein

text: Juuri ennen kuin Hermann Einstein täytti 29 vuotta, hän meni naimisiin 18 vuotta vanhan Pauline Kochin kanssa, joka oli kotoisin Cannstattista. Vihkiminen suoritettiin 8. elokuuta 1876. Paria kuukautta aikaisemmin Paulinen sisar oli mennyt naimisiin Hermannin serkun kanssa. Hermannin serkun ja Paulinen siskon saamasta lapsesta tuli myöhemmin Einsteinin toinen vaimo. Ensimmäinen lapsi syntyi vuonna 1879 ja oli poika. Poika sai nimekseen Albert Einstein. Toinen lapsi syntyi vuonna 1881, joka sai nimekseen Maria "Maja" Einstein.


title: Hermann Einstein

text: Hermann Einstein kuoli Milanossa sydämen vajaatoimintaan 10. lokakuuta 1902 55-vuotiaana.


title: Hermann Einstein

text: Hermann Einsteinin veli perusti pienen vesi- ja kaasujohtojen asennukseen keskittyneen yrityksen Müncheniin. Hermann Einstein kyllästyi nopeasti serkkujensa yrityksessä ja tuli osakkaaksi veljensä yritykseen. Hermann Einstein ja hänen perheensä elivät tuolloin samoissa tiloissa kuin he pitivät itse yritystäkin. Yrityksen toiminta oli menestys ja pian he laajensivat toimialaansa sähkötekniikkaan, joka oli ennen 1900-lukua uusi ala. Sähkötekniikan ala menestyi niin hyvin, että he pystyivät lopettamaan kokonaan vesi- ja kaasujohtojen asennukseen keskittyneen puolen.


title: Hermann Einstein

text: Yrityksellä ei kuitenkaan mennyt niin hyvin kuin omistajansa olisivat tahtoneet. Vuonna 1893 he hävisivät Münchenin katuvalojen kunnostamiseen liittyvän kilpailun. Katuvalojen kunnostus olisi tuonut paljon rahaa, mutta häviö pudotti yrityksen tyhjän päälle. Häviön seurauksena yritys päätettiin siirtää Paviaan, Italiaan. Saksan osasto jätettiin selvitystilaan ja he keskittyivät Pavian yksikköön.


title: Kristina Carlson

text: Anna Kristina Carlson, salanimi: Mari Lampinen (vuosina 1976–1986 "Alapuro", s. 31. heinäkuuta 1949 Helsinki) on suomalainen kirjailija.


title: Kristina Carlson

text: Carlson valmistui ylioppilaaksi Töölön yhteiskoulusta vuonna 1968 ja opiskeli kirjallisuustiedettä, tiedotusoppia ja sosiaalipolitiikkaa Helsingin yliopistossa vuosina 1968–1974. Hän työskenteli "Suomen Kuvalehden" toimittajana vuosina 1974–1996 ja "Books from Finland" -lehden päätoimittajana vuosina 2001–2006. Vuosina 1989–1994 Carlson oli Eino Leinon seuran puheenjohtaja.


title: Kristina Carlson

text: Carlsonin esikoisteos oli runokokoelma "Hämärän valo" (1986). Vuosina 1996–1999 hän kirjoitti "Anni"-nuortenkirjasarjaa pseudonyymillä Mari Lampinen. Vuonna 1999 ilmestyi romaani "Maan ääreen", josta Carlson sai Finlandia-palkinnon. Teos on käännetty saksaksi nimellä "Ins Land am Ender der Welt" (2000) ja siitä tehtiin vuonna 2000 kuunnelma "Kahdesti kuollut".


title: Kristina Carlson

text: Vuonna 2009 ilmestyi Carlsonin romaani "Herra Darwinin puutarhuri", joka sai vuonna kirjallisuuden valtionpalkinnon ja Kiitos kirjasta -mitalin. Se oli myös ehdolla Runeberg-palkinnon ja Pohjoismaiden neuvoston kirjallisuuspalkinnon saajaksi. Englanninkielinen käännös "Mr Darwin's Gardener "julkaistiin vuonna 2013.


title: Kristina Carlson

text: Carlsonin kolmas romaani "William N. päiväkirja" oli Finlandia-ehdokkaana vuonna 2011.


title: Kristina Carlson

text: Carlson oli vuosina 1976–1986 naimisissa sosiologian professori Risto Alapuron kanssa. Heillä on yksi poika.


title: Swannin tie

text:
Swannin tie () on ranskalaisen kirjailijan Marcel Proustin teoksen "Kadonnutta aikaa etsimässä" ("À la recherche du temps perdu") ensimmäinen nide. Nide koostuu kolmesta osasta, jotka ilmestyivät alun perin yhtenä teoksena:
Suomennoksena teos on kuitenkin ilmestynyt kahtena niteenä:
Lisäksi kirjan osista "Swanin rakkaus" on ilmestynyt myöhemmin omana erillisenä niteenään.


title: Swannin tie

text: Se teos, josta myöhemmin tuli kokonaisuus "Kadonnutta aikaa etsimässä", oli vuoden 1912 maaliskuussa 800-sivuinen kokonaisuus. Saman vuoden heinäkuussa sivumäärä oli jo yli 1 300. Proustin piti vain löytää teokselleen kustantaja. Kustantajan löytyminen oli erityisen vaikeaa, sillä Gallimard-kustantamo kieltäytyi sen julkaisemisesta. Myöhemmin André Gide, joka vastasi osittainen kielteisestä vastauksesta Proustille, piti tekoa kirjallisen elämänsä suurimpana virheenä.


title: Swannin tie

text: Useiden neuvottelujen jälkeen kustantaja Bernad Grasset lupautui julkaisemaan teoksen, mutta vain kirjoittajan kustannuksella. 13. marraskuuta 1913 ilmestyi "Du côté de chez Swann". Gallimard julkaisi kuitenkin "Swannin tien" vuonna 1919 vähäisin muutoksin. Tämä tapahtui samaan aikaan kun uusi kustantaja julkaisi teossarjan toisen niteen "Kukkaanpuhkeavien tyttöjen varjossa".


title: Swannin tie

text: Suomessa kului 55 vuotta, ennen kuin jättiromaanin suomennos saatiin aikaan. Teoksesta oli ehtinyt tulla maailmanmenestys, ja sitä siteerattiin yleisesti maailmankirjallisuudesta puhuttaessa.


title: Swannin tie

text: Kustannusosakeyhtiö Otava oli katsonut kuitenkin suomennoksen teoksesta tekemisen arvoiseksi. Vuonna 1968, kuin Pariisin kapinanalisten mellakoiden kunniaksi, ilmestyi ensimmäisen niteen ensimmäinen osa, joka oli nimetty "Swannin tie: Combray". Suomentajina olivat toimineet Pirkko Peltonen ja Helvi Nurminen. Teoksesta on ensimmäisen painoksen lisäksi otettu useita uusintapainoisia: 2. painos 1968, 3. painos 1984, 4. painos 2003 ja 5. painos 2007. Se on saanut ISBN numeroikseen: koko teos ISBN 978-951-1-07724-4 (nidottuna) ja erillinen osa 951-1-07724-4 (sidottuna). Ex libris -kirjakerho julkaisi teoksesta vuonna 1972 erillislaitoksen, jonka oli kuvittanut André Nicolas Suter.


title: Swannin tie

text: Alun perin yhtenä niteenä Ranskassa julkaistu teos oli päätetty Suomessa jakaa kahteen osaan. Olikohan syynä kääntämisen ounastellut vaikeudet. Aiemmin suomennostyön tehneet Peltonen ja Nurminen eivät kuitenkaan tehneet enää niteen jälkimmäistä osaa. Seuraavan kerran Proustin tuotantoa voitiin arvostella vuonna 1977, kun seuraava nide ilmestyi. Nyt oli nimeksi vallittu aiempaa logiikkaa noudattaen Swannin tie: Swannin rakkaus ja Paikannimet: nimi. Suomentajana toimi nyt Inkeri Tuomikoski, joka vastaa tämän jälkeen teossarjan suomentamisesta.


title: Swannin tie

text: Tämän toisenkin niteen kustantamisesta vastasi Otava, joka on ottanut toisen painoksen niteestä vuonna 2003. Tämän niteen ISBN-numero on ISBN 951-1-04498-2 (sidottu). Vuonna 2001 tämän niteen ensimmäinen osa "Swannin rakkaus" ilmestyi erillisenä teoksena, jonka kääntäjä ja kustantaja olivat samat kuin koko niteessäkin, joskin nyt nide sai ISBN 951-1-17052-X (sidottu).


title: Swannin tie

text: Heti ilmestymisensä jälkeen kritiikki ja lehdistö muutenkin vaikeni täysin teoksesta. Teoksen arvostus kohosi kuitenkin kirjallisissa piireissä pikkuhiljaa. Vuoden 1914 heinäkuussä "Nouvelle Revue Française" ehdotti Proustille "Swannin tien" uudelleen julkaisemista ja samalla koko teoksen julkisuuteen saattamista.


title: Swannin tie

text: Kirjailija ja kriitikko Pentti Holappa kirjoitti Helsingin Sanomissa teossarjan ensimmäisen osan kritiikissä:


title: Swannin tie

text: Holapan kiritiikki on erittäin myönteistä, ja hän ottaa teoksen innostuneesti vastaan. Hän analysoi pitkään Proustin lausetta ja kerronnan rakennetta. Lisäksi hän toteaa useiden Proustin jälkeen tulleiden kirjailijoiden, kuten James Joycen, William Faulknerin ja Claude Simonin, oppineen perinteisen kielioppirakennekaavan rikkomisen taidon.


title: Swannin tie

text: Holapan kritiikki kohdistuu suomennoksessa liian tunnontarkkaan pilkutukseen, joka akateemisuudessaan tukahduttaa proustilaisen proosan väljän liikehdinnän, vie ilman lauseita. Holapan mukaan runsaat relatiivilauseet ja pilkuin eristetyt adjektiivit olisi syytä useammin sulauttaa päälauseeseen, ja näin vältettäisiin töksähtely. Lisäksi sanavaloinnoissa suomentajien – siis yleensä – kannattaisi aina tilaisuuden tarjoutuessa syrjäyttää "Nykysuomen sanakirja" ja luottaa omaan korvaansa.


title: Swannin tie

text: Niteen lähes kymmenen vuotta myöhemmin ilmestyneen toisen osan "Swannin rakkaus ja Paikannimet: nimi" arvosteli Helsingin Sanomille professori Tarmo Kunnas vasta toisen varsinaisen osan "Kukkaanpuhkeavien tyttöjen varjossa" ilmestyttyä 16. maaliskuuta 1980.


title: Swannin tie

text: Myös Kunnas käsittelee pitkälti käännöstyötä ja sen ongelmia. Hänellä on jopa otsikko ”Kääntäjän vaikeudet”. Koska kahdella osalla on eri kääntäjät, Kunnas asettuu ehdottomasti ensimmäisen osan kääntäjien kannalle, koska se noudattelee hänen mielestään tiukemmin alkuperäistekstiä. Hän toteaakin Tuomikosken työskennelleen edeltäjiään vapaammin. Ja osittain tämä on johtanut ranskankielisten sanontojen ja rikkaiden verbimuotojen yksinkertaistumiseen. Näin jossain määrin yläluokkainen kieli on tasapäistynyt suomen kieleen käännettäessä.


title: Swannin tie

text: 60 vuotta erottaa kuitenkin alkuperäisen teoksen sen käännöksestä. Maailma on muuttunut, on koettu kaksi suurta maailmansotaa, ja tekniikka on harpannut pitkin askelin eteenpäin. On helppo kokea kummankin kriitikon suuri innostuneisuus suomenkielisestä aluevaltauksesta. On itsestään selvää, että ranskankielistä sofistikoitunutta ja yläluokkaista tekstiä on erittäin vaikea kääntää millekään toiselle kielelle.


title: Swannin tie

text: Osassa "Combray" kertoja kertoo meille tuossa kaupungissa viettämästään lapsuudesta, suhteestaan äitiinsä, jonka hän haluaa tulevan luokseen nukkumaan mennessä. Hän kertoo ensimmäisistä suurista lukukokemuksistaan, erityisesti George Sandin teoksesta "François le Champi".